title: Pöllökehrääjät

text: Pöllökehrääjät pesivät puissa, joihin ne rakentavat kuppimaisen pesän. Eri sukujen pesänrakennustavat poikkeavat kuitenkin toisistaan. Aasianpöllökehrääjät rakentavat pienen pesän, jonka rakennusaineina ne käyttävät omia untuviaan ja sammalia. Ne naamioivat pesän jäkälillä jotka sidotaan kohdalleen hämähäkinseiteillä. Pöllökehrääjien pesät ovat suurempia. Niiden ainoaa rakennusmateriaalia ovat pienet oksat. Se rakennetaan vaakasuorien oksien haarakohtiin ja jää hyvin hataraksi. Pöllökehrääjät munivat lajista riippuen 1–4 valkoista munaa. Koiraat huolehtivat munien haudonnasta ja myöhemmin poikasten hoidosta päiväsaikaan. Naaraan vuoro on yöllä. Haudontavastuusta on myös muunlaisia tietoja. Joidenkin tietojen mukaan vain koiras tai naaras hoitaa yksin hautomisen. Molemmat osallistuvat kuitenkin poikasten ruokintaan. Jos pesivä pöllökehrääjä yllätetään, se pyrkii ennemmin hämäämään kuin uhkaamaan häiritsijää. Se laskee siipensä ja pörhistää päänsä höyheniä näyttääkseen todellista suuremmalta. Samalla se avaa kitansa ja mulkoilee tunkeilijaa. Poikaset kuoriutuvat noin kuukauden haudonta-ajan jälkeen. Niitä hoidetaan suunnilleen yhtä kauan. Ne ovat jo kuoriutuessaan untuvapeitteisiä. Poikasten untuva on aluksi valkoista, mutta muuttuu myöhemmin harmahtavaksi. Höyhenet alkavat kasvaa noin viikon kuluttua. Emolinnut ruokkivat poikasiaan oksentamalla niille ruoan. Pöllökehrääjänpoikaset lähtevät pesästä tultuaan lentokykyisiksi.


title: Pöllökehrääjät

text: BirdLife Suomen vuonna 2018 julkaiseman listan mukaan australianpöllökehrääjien sukuun ("Podargus") kuuluu 3 lajia, aasianpöllökehrääjien sukuun ("Batrachostomus") 9 lajia ja "Rigidipenna"-sukuun vain salomoninpöllökehrääjä. Salomoninpöllökehrääjä tunnistettiin uudeksi lajiksi vuonna 2007. Aasianpöllökehrääjät luettiin aiemmin erilliseen "Batrachostomidae"-heimoon, ja nykyisinkin jotkin auktorit luokittelevat kummankin suvun omaan alaheimoonsa.


title: Pöllökehrääjät

text: Pöllökehrääjien tertiäärikautisia fossiileja on löydetty Euroopassa kahdelta alueelta. Keskiseltä eoseenikaudelta peräisin olevia fossiileja on löydetty Messelin kerrostumista Saksasta. Toinen löytöalue on Ranskan Quercyssä, josta on löydetty myöhäiseltä eoseenikaudelta peräisin olevia "Quercypodarcus olsoni" -lajille kuuluvia fossiileja. Quercystä löydettyjen lintujen ruumiinrakenne on melko lähellä nykyisten australianpöllökehrääjien rakennetta. Erään DNA-tutkumusten mukaan pöllökehrääjät erkanivat rasvakehrääjien, kehrääjien, pökkelökehrääjien ja pöllökehrääjien yhteisestä kehityslinjasta noin 42 miljoonaa vuotta sitten.


Jalkapallon maailmanmestaruuskilpailujen 1990 loppuottelu pelattiin 8. heinäkuuta 1990 Rooman olympiastadionilla, Roomassa. Loppuottelussa kohtasivat Saksan liittotasavalta sekä Argentiina. Saksan liittotasavalta voitti ottelun 1–0 Andreas Brehmen maalilla ja voitti näin sen historian kolmannen mestaruuden. Ottelun erotuomarina toimi meksikolainen Edgardo Codesal.


title: Jalkapallon maailmanmestaruuskilpailujen 1990 loppuottelu

text: Vuoden 1990 loppuottelun asetelma oli historiallinen, sillä ensimmäistä kertaa loppuottelussa kohtasivat edellisten kisojen finalistit. Ottelua on pidetty eräänä kaikkien aikojen heikoimmista MM-finaaleista. Ensi kertaa häviävä osapuoli ei tehnyt loppuottelussa maaliakaan. Pelissä nähtiin paljon kovia otteita, rumia taklauksia ja verraten vähän maalipaikkoja. Ensimmäistä kertaa MM-loppuottelussa myös annettiin punainen kortti, sillä kaksi Argentiinan pelaajaa ajettiin ottelussa ulos.


text: Puolustava maailmanmestari Argentiina oli kaukana edellisen turnauksen kunnostaan ja oli selvinnyt haparoiden loppuotteluun. Joukkueen kokoonpanosta puuttui neljä miestä pelikieltojen vuoksi, minkä lisäksi José Burruchaga ja Oscar Ruggeri olivat puolikuntoisia. Argentiina oli pudottanut välierissä Italian rangaistupotkukilpailun jälkeen, minkä vuoksi paikallinen yleisö osoitti koko ottelun ajan mieltään argentiinalaisille. Saksa oli pelannut koko turnauksen vakuuttavammin, ja he olivatkin voittajasuosikkeja.


text: Saksalaiset ottivat pelin haltuunsa heti alusta lähtien. Rudi Völlerillä oli aivan ensimmäisillä minuuteilla hyvä maalintekotilaisuus. Argentiinan kapteeni Diego Maradona oli tiukasti saksalaispuolustuksen pitämä eikä Argentiina juuri pystynyt hyökkäyspeliin.


text: Toisen puoliajan alussa Pierre Littbarski laukoi niukasti ohi, ja heti perään Thomas Bertholdilla oli hyvä paikka. Klaus Augenthaler kaadettiin Argentiinan rangaistusalueella, mutta tuomarin pilli ei soinut. Argentiina keskittyi puolustamaan ja yritti selvitä rangaistuspotkukilpailuun asti. Peli muuttui kovaotteisemmaksi, ja 67. minuutilla Pedro Monzon ajettiin ulos, kun hän oli niitannut Jürgen Klinsmannin nurmen pintaan. 87. minuutilla Gustavo Dezotti sai punaisen kortin käytään käsiksi Jürgen Kohleriin.


text: Saksalaisilla oli ottelussa peräti 16 maalintekopaikkaa Argentiinan yhtä vastaan, mutta he eivät onnistuneet hyödyntämään tilanteitaan. Ottelun 84. minuutilla Saksa sai rangaistuspotkun, kun Nestor Sensini kaatoi Rudi Völlerin rangaistusalueella. Andreas Brehme laukoi tilanteesta tuomitun rangaistuspotkun tarkasti maaliin, ja Saksan liittotasavalta voitti ottelun 1-0.


text: Saksan vakituinen rangaistuspotkujen vetäjä Lothar Matthäus kieltäytyi kunniasta, sillä omien sanojensa mukaan hän oli vaihtanut puoliajalla uusiin kenkiin, jotka eivät tuntuneet kotoisilta.


text: Andreas Brehme laukoi ratkaisumaalin heikommalla oikealla jalallaan alanurkkaan. Argentiinan maalivahti Sergio Goycochea aavisti vedon suunnan, mutta ei voinut tarkalle laukaukselle mitään.


text: Länsi-Saksan päävalmentaja Franz Beckenbauerista tuli kautta aikain toinen jalkapalloilija, joka on voittanut maailmanmestaruuden sekä pelaajana että valmentajana.


title: Liettuan pääministeri

text: Liettuan pääministeri () on Liettuan hallituksen päämies. Pääministerin valinnan tekee parlamentti Seimas. Nykyinen pääministerin virka perustettiin vuonna 1990, vaikkakin vuoteen 1992 asti virkanimike oli "ministerineuvoston puheenjohtaja". Pääministerin virka oli käytössä myös vuosien 1918-1940 Liettuan tasavallassa.


title: Uma Leht

text: Uma Leht () on ainoa võron kielellä painettava sanomalehti. Sanomalehden omistaa Võro Selts VKKF –niminen säätiö. Lehti ilmestyy kerran kahdessa viikossa, ja sen ensimmäinen numero ilmestyi 1. elokuuta 2000.


title: Barbara Creed

text: Barbara Creed (s. 1943) on australialainen elokuvatutkija, joka on professorina Melbournen yliopistossa.


title: Barbara Creed

text: Creed suoritti alemman korkeakoulututkinnon Monash-yliopistossa. La Troben yliopistossa hän suoritti ylemmän korkeakoulutukinnon ja kirjoitti väitöskirjansa, joka käsitteli kauhuelokuvaa, feminismiä, ja psykoanalyysiä. Se on julkaistu nimellä "The Monstrous-Feminine: Film, Feminism, Psychoanalysis", ja siitä on otettu viisi uusintapainosta. Creedin muita teoksia ovat "Pandora’s Box: Essays in Film Theory", jossa on esseitä elokuvateoriasta, ja "Phallic Panic: Film, Horror and the Primal Uncanny", joka käsittelee kauhua ja kammottavaa.


title: Nadat

text: Nadat ("Festuca") on heinäkasvisuku, johon kuuluu monivuotisia lajeja. Niiden tähkylät ovat 3–10-kukkaisia ja liereäselkäisiä.


title: Nadat

text: Nadat risteytyvät sukurajan yli raiheinien kanssa. Risteymäsuku on rainadat (× "Festulolium").


title: Nadat

text: Suomessa kasvaa kaksitoista natalajia:


title: Nadat

text: Tunturinataa ("Festuca richardsonii") on aikaisemmin pidetty lajina, mutta se on sisällytetty pohjanpunanataan.


title: Nadat

text: Muualla kasvavia natalajeja:


title: Sergei Lajevski

text: Sergei Lajevski (, , s. 3. maaliskuuta 1959) on Neuvostoliittoa ja Ukrainaa edustanut pituushyppääjä.


title: Sergei Lajevski

text: Lajevski voitti pronssia Ateenan sisäratojen EM-kilpailuissa 1985 ja hopeaa Stuttgartin EM-kilpailuissa 1986. Vuonna 1987 hän oli yhdeksäs Rooman MM-kilpailuissa ja 16. heinäkuuta 1988 Dnepropetrovskissa hän hyppäsi ennätyksensä 835 cm, joka on myös Ukrainan ennätys.


title: Volodymyr Inozemtsev

text: Inozemtsev hyppäsi Bratislavassa 20. kesäkuuta 1990 ennätyksensä 17,90 m, joka on myös Ukrainan ennätys. Sisäradoilla hänen ennätysloikkansa kantoivat 17,53:een Tukholmassa 19. helmikuuta 1991.


title: .nc

text: .nc on Uusi-Kaledonian Internet-maatunnus, jota ylläpitää "Office des Postes et Telecommunications". Tunnukset on rajoitettu rekisteröidyille yrityksille ja organisaatioille, joilla on paikallinen kontakti. Nimirajoituksia on sadoittain. Toisen asteen tunnus .asso.nc on saatavilla. Tunnus otettiin käyttöön 1993.


title: .ne

text: .ne on Nigerin Internet-maatunnus, jota ylläpitää SONITEL. Sitä ei tule sekoittaa moniin, muotoa .ne.xx oleviin toisen asteen tunnuksiin, joissa .xx on varsinainen maatunnus. Tunnus otettiin käyttöön 1996.


title: Lapinlahden vaakuna

text: Lapinlahden vaakuna on Lapinlahden kunnan tunnus. Sen kaskenpolttaja-aihe muistuttaa seudun ensimmäisistä korven raivaajista.


title: Lapinlahden vaakuna

text: Vaakunan selitys on ”mustassa kentässä kaskenviertäjä työvälineenään viertokanki; miehen molemmin puolin saatteena kuusikärkinen tähti; kaikki kultaa, paitsi miehen kasvot ja kädet luonnonväriset sekä virsut ja kiertokangen tyvi punaiset.” Vaakunan on suunnitellut Ahti Hammar, ja Lapinlahden kunnanvaltuusto hyväksyi sen kokouksessaan 15. heinäkuuta 1952. Sisäasiainministeriö vahvisti vaakunan käyttöön 11. marraskuuta samana vuonna.


title: .nf

text: .nf on Norfolkinsaaren Internet-maatunnus, jota ylläpitää "Norfolk Island Internet Registry" ja sponsoroi "Norfolk Island Data Services". Tunnukselle ei ole rekisteröintirajoituksia, mutta hinta on hyvin korkea. Varsinkin toisen asteen rekisteörinnit ovat hintavia, mutta ne ovat silti käytetympiä kuin kolmannen asteen, joihin käytettäviä toisen asteen tunnuksia on useita. Tunnus otettiin käyttöön 1996.


title: .ng

text: .ng on Nigerian Internet-maatunnus, jonka rekisteröinnistä vastaa "Nigerian Internet Registration Association" ja sponsoroi "National Information Technology Development Agency".


title: Dermot Morgan

text: Dermot Morgan (31. maaliskuuta 1952 Dublin, Irlanti – 28. helmikuuta 1998 Richmond, Surrey, Englanti) oli irlantilainen näyttelijä. Hänen tunnetuin roolinsa oli katolilainen pappi televisiosarjasta "Isä Ted". Hän kuoli sydänhalvaukseen vuonna 1998.


title: Mohamed Benhamou

text: Mohamed Benhamou (, s. 17. joulukuuta 1979 Pariisi, Ranska) on ranskalais-algerialainen jalkapalloilija. Maalivahtina pelaava Benhamou edustaa Algerian pääsarjassa MC Orania.


title: Mohamed Benhamou

text: Benhamou aloitti uransa Ranskan kolmanneksi korkeimmalla sarjatasolla Championnat Nationalissa Red Starissa. Hän ei kuitenkaan saanut peliaikaa ja siirtyi Paris Saint-Germainiin, jossa peliaikaa tuli joukkueen reservijoukkueesta, joka pelasi Ranskan neljänneksi korkeimmalla tasolla. Benhamoun vietti seurassa viisi kautta ja siirtyi sarjatasoa korkeammalla pelanneeseen Cannesiin vuonna 2006. Hän pelasi kuitenkin vain yhden kauden huolimatta ykkösvahdin roolista. Kesällä 2007 Benhamou siirtyi Algeriaan, jossa hän edusti aluksi kahden kauden verran MC Algeria ja sittemmin vuodesta 2009 lähtien MC Orania.


title: Mohamed Benhamou

text: Benhamou pelasi Algerian maajoukkueessa vuonna 2004. Tuona aikana hän pelasi yhteensä seitsemän maaottelua ja oli mukana vuoden 2004 Afrikan-mestaruuskisoissa. Ensimmäisen maaottelunsa Benhamou pelasi 28. huhtikuuta 2004 Kiinaa vastaan.


title: Roman Štšurenko

text: Roman Anatolijovytš Štšurenko (, s. 14. syyskuuta 1976 Nikopol, Dnepropetrovsk) on ukrainalainen pituushyppääjä.


title: Roman Štšurenko

text: Hän voitti pronssia Sydneyn olympialaisissa 2000 tuloksella 831 cm. Samana vuonna (25. heinäkuuta Kiovassa) hän hyppäsi ennätyksensä 835 cm, joka sivuaa Sergei Lajevskin Ukrainan ennätystä. Vuonna 2002 hän hyppäsi sisäratojen ennätyksensä 833 cm (16. helmikuuta Brovaryssa) ja sijoittui Münchenin EM-kilpailuissa neljänneksi.


title: Ammar Belhani

text: Ammar Belhani (s. 27. lokakuuta 1971 Aïn El Kebira) on algerialainen jalkapallomaalivahti, joka edustaa Algerian pääsarjassa pelaavaa AS Khroubia.


title: Ammar Belhani

text: Belhani on pelannut Algerian maajoukkueessa kaksi ottelua. Ensimmäisen maaottelunsa Belhani pelasi Romaniaa vastaan 5. joulukuuta 2000.


title: Looginen taltiohallinta

text: Looginen taltiohallinta () mahdollistaa massamuistilaitteiden tallennustilan varaamisen joustavammin kuin perinteiset osiointitavat. Joustavuus saavutetaan erottamalla fyysiset tallennuslaitteistot ja niiden osiointi toisistaan loogisesti.


title: Looginen taltiohallinta

text: Perinteisessä osioinnissa osiot luodaan suoraan tietylle laitteelle. Osio voi olla korkeintaan yhden laitteen kokoinen, jolloin se täyttää koko laitteen. Osioiden muutokset edellyttävät aina laitteiston fyysisten rajoitusten huomiointia. Esimerkiksi osion suurentaminen onnistuu vain, jos välittömästi sen vieressä samalla laitteella on käytettävissä vapaata tilaa. Useimmiten vapaan tilan järjestäminen edellyttäisi myös viereisten osioiden siirtämistä, muuttamista tai poistamista. Käytännössä muutosten tekeminen voi osoittautua niin monimutkaiseksi ja riskialttiiksi, että mieluummin niitä ei tehdä vaikka tarvettakin ilmenisi. Hankitaan mieluummin uusi tallennuslaite, osioidaan se uusiksi ja siirretään tiedot erikseen.


title: Looginen taltiohallinta

text: Loogisessa taltiohallinnassa yksi tai useampia laitteita kootaan ensin taltioryhmäksi (), jota voidaan sitten osioida joustavasti. Osioita eli loogisia taltioita () voidaan myös muuttaa varsin helposti kunhan taltioryhmässä on riittävästi tilaa käytettävissä. Osioinnissa ei tarvitse välittää fyysisten laitteiden rajoituksista. Rajana on vain taltioryhmän kokonaiskapasiteetti. Sitäkin voidaan tarvittaessa kasvattaa lisäämällä ryhmään uusia laitteita. Osioiden koko ja muoto määritellään yksinkertaisesti niiden käyttötarpeen mukaan. Näin tallennustilan tarjoaminen ja sen varaaminen on loogisesti erotettu toisistaan. Kunhan käytettävillä laitteilla on riittävästi tilaa ja tiedät paljonko haluat milloinkin varata mihinkin tarkoitukseen, voit jättää yksityiskohdat loogisen taltiohallinnan ratkaistavaksi.


title: Looginen taltiohallinta

text: Taltioryhmään liitettyjä fyysisiä taltioita () voidaan vaihtaa sen osiointia häiritsemättä. Kunhan taltioryhmässä on aina riittävästi kapasiteettia, siihen liitettyjä laitteita (fyysisiä taltioita) ja siltä varattuja osioita (loogisia taltioita) voidaan vapaasti konfiguroida uudelleen toisistaan riippumatta. Uusia laitteita voidaan lisätä ja alkuperäiset vaikka poistaa ilman, että se vaikuttaa taltioryhmän osiointiin mitenkään.


title: Pitkäniemen sairaala

text: Pitkäniemen sairaala on psykiatrinen sairaala. Se sijaitsee Nokialla ja toimii osana Tampereen yliopistollista sairaalaa.


title: Pitkäniemen sairaala

text: Sairaala sijaitsee Pyhäjärven rannalla. Sen ympäristö on istutettu puistoksi.


title: Pitkäniemen sairaala

text: Pitkäniemessä hoidetaan aikuisia ja nuoria, kun taas lapset hoidetaan Keskussairaalassa.


title: Pitkäniemen sairaala

text: Rakennuskanta muodostuu 1800-luvun lopulla valmistuneista kivirakennuksista. Rakennushankkeen suunnittelivat 1894−1895 "Yleisten rakennusten" ylihallituksessa olleet arkkitehdit S. Gripenberg, M. Schjerfbeck ja E. A. Kranck. Asiantuntijoina olivat Lapinlahden sairaalan johtaja Thiodolf Saelan sekä Emil Hougberg, josta tuli Pitkäniemen ensimmäinen ylilääkäri.


title: Pitkäniemen sairaala

text: Pitkäniemessä annettiin mielisairaaloista toiseksi eniten potilaiden pakkosterilointimääräyksiä vuosina 1935–1970, jolloin toimenpide oli laillinen. Nykyisin ihmisoikeusrikoksiin kuuluvia pakkosterilointeja perusteltiin sillä, että mielisairaita pidettiin rotuhygienisesti ala-arvoisina yksilöinä.


title: .ni

text: .ni on Nicaraguan Internet-maatunnus, jota ylläpitää "Universidad Nacional del Ingernieria". Sitä käytetään jonkin verran myös Pohjois-Irlannissa (). Tunnus otettiin käyttöön 1989.


title: .nl

text: .nl on Alankomaiden Internet-maatunnus, jota ylläpitää SIDN. Se on VeriSignin mukaan maailman neljänneksi käytetyin maatunnus. Rekisteröinti edellyttää alankomaalaista vahvistukseen käytettävää osoitetta. Tunnus otettiin käyttöön 25. huhtikuuta 1986.


title: .np

text: .np on Nepalin Internet-maatunnus, jota ylläpitää "Mercantile Communications Pvt. Ltd". Rekisteröinti edellyttää läsnäoloa Nepalissa. Tunnus otettiin käyttöön 1995. Rekisteröinnit tehdään kolmannelle asteelle tunnuksien .com.np, .edu.np, .gov.np, .org.np, .mil.np ja .net.np alle.


title: Volodymyr Zjuskov

text: Volodymyr Zjuskov (, s. 29. elokuuta 1981) on ukrainalainen pituushyppääjä.


title: Volodymyr Zjuskov

text: Hän oli kuudes Wienin sisäratojen EM-kilpailuissa 2002, viides Birminghamin sisäratojen MM-kilpailuissa 2003 ja kuudes Pariisin MM-kilpailuissa 2003. Vuonna 2004 hän sijoittui sisäratojen ennätyksellään 823 cm Budapestin sisäratojen MM-kilpailuiden viidenneksi, mutta karsiutui Ateenan olympialaisissa. Hän voitti pronssia Madridin sisäratojen EM-kilpailuissa 2005 tuloksella 799 cm. Samana vuonna hän hyppäsi ennätyksensä 831 cm (3. heinäkuuta Kiovassa) ja oli kahdeksas Helsingin MM-kilpailuissa.


title: Villa (täsmennyssivu)

text: Villa voi tarkoittaa seuraavia:Villakasvit:


title: Christa Miller

text: Christa Miller (s. 28. toukokuuta 1964) on yhdysvaltalainen näyttelijä. Hänet tunnetaan muun muassa televisiosarjoista "The Drew Carey Show" ja "Tuho-osasto" ("Scrubs"). Vuodesta 2009 lähtien hän on esiintynyt ABC-televisiokanavan tilannekomediassa "Puumanainen" ("Cougar Town").


title: Christa Miller

text: Miller on ollut vuodesta 1999 naimisissa televisiotuottaja Bill Lawrencen kanssa. Parilla on kolme yhteistä lasta.


title: Jorge Larrionda

text: Jorge Luis Larrionda Pietrafesa (s. 9. maaliskuuta 1968 Montevideo, Uruguay) on uruguaylainen jalkapalloerotuomari. Hänestä tuli kansainvälinen erotuomari vuonna 1998.


title: Jorge Larrionda

text: Larrionda on tuominnut uransa aikana kaksissa MM-kilpailuissa vuosina 2006 ja 2010 sekä vuosien 2003 ja 2009 Maanosaliittojen cupissa.


title: Jorge Larrionda

text: Larrionda on ehkä parhaiten tunnettu 2010 maailmanmestaruuskisoissa pelatussa ottelussa Saksa-Englanti tekemästään virheestä, jossa hän ei nähnyt Frank Lampardin laukoman vedon ylittäneen maaliviivaa. Englanti lopulta hävisi pelin maalein 4–1.


title: Bekim Fehmiu

text: Bekim Fehmiu (; 1. kesäkuuta 1936,Sarajevo – 15. kesäkuuta 2010,Belgrad ) oli alkuperältään Jugoslavian albanialainen teatteri-ja filminäyttelijä. Suomessa hän oli parhaiten tunnettu 1970- ja 1980-luvuilla televisiossa esitetystä italialaisesta tv-sarjasta "Odysseuksen seikkailut", jossa hän näytteli sarjan pääosaroolissa, eli esitti Odysseusta.


title: Bekim Fehmiu

text: Fehmiu löydettiin kuolleena 15. kesäkuuta 2010 kotoaan Belgradissa. Hän oli 74-vuotias.


title: Charles Spencer (historioitsija)

text: Charles Edward Maurice Spencer, Spencerin 9. jaarli (s. 20. toukokuuta 1964) on brittiläinen historioitsija. Hänet tunnetaan Walesin prinsessa Dianan veljenä sekä prinssien Williamin ja Harryn enona. Charles Spencer piti muistopuheen Dianan hautajaisissa vuonna 1997. Hän on julkaissut useita historiallisia teoksia.


title: Pentti Rahikainen

text: Pentti Rahikainen (s. 19. huhtikuuta 1928) on helsinkiläinen kuvittaja. Hän pääsi ylioppilaaksi 1949 ja valmistui Taideteollisuusopiston Graafisen taiteen osastolta 1953. Vuodesta 1960 lähtien hänet on palkittu useissa kansainvälisissä postimerkkikilpailuissa. Hänen erityisosaamisalueitaan ovat arvopaperit, setelit, osakekirjat, shekit ja postimerkit. Hän on tehnyt muun muassa 1982 postimerkkisarjan Suomen kartanoista. Aiheesta tehtiin myös postikortti.


title: Lac Seul

text: Lac Seul on tekojärvi Ontarion provinssissa, Kanadassa. Se on 1 657 neliökilometrin pinta-alallaan kokonaan Ontarion rajojen sisällä sijaitsevista järvistä toiseksi suurin. Järvi sijaitsee noin 357 metriä merenpinnan yläpuolella, noin 60 kilometriä pohjoiseen Drydenin kaupungista. Lac Seul sijaitsee English River -joen varrella ja muodostui Ear Fallsin vesivoimalaitoksen valmistuttua 1930-luvulla.


title: Lac Seul

text: Lac Seul sijaitsee harvaan asutulla, lähes erämaa-alueella. Järvessä on runsas kalakanta, sillä sen sijainti on suotuisa ja sen pohjaa peittävät viimeisen jääkauden aikana kulkeutuneet sedimenttikerrokset. Tärkeimipiä saalislajeja ovat valkosilmäkuha, hauki ja pikkubassi sekä muita lajeja ovat ahven, jättihauki ja sillisiika.


title: Alamaailma-trilogia

text: Alamaailma-trilogia on kansainväliseen ammattirikollisuuteen pureutuva 12-osainen rikossarja, jonka Vertigo Production on tuottanut vuonna 2010. Sarjaa esitettiin Yle TV1:llä.


title: Alamaailma-trilogia

text: Sarjan ovat ohjanneet Minna Virtanen ja Petri Kotwica sekä käsikirjoittaneet Marko Leino ja Pekka Lehtosaari.


title: The Queen’s College

text: The Queen’s College on yksi Oxfordin yliopiston 38 collegesta. Sen perusti vuonna 1341 Robert de Eglesfield. College nimettiin Hainaultin Filippan eli kuningas Edvard III:n puolison kunniaksi.


title: The Queen’s College

text: College rakennettiin 1600- ja 1700-luvuilla kokonaan uudestaan ja collegen etupihalla () näkyykin vahvasti arkkitehti Nicholas Hawksmoorin suunnittelutyön jälki.


title: The Queen’s College

text: Erotukseksi muista samannimisistä nuoremmista oppilaitoksista The Queen’s Collegen nimi kirjoitetaan määräistä The-artikkelia käyttäen ja yksiköllisenä toisin kuin Cambridgen yliopistossa sijaitseva Queens’ College.


title: Unni Drougge

text: Unni Drougge (s. 1. huhtikuuta 1956 Lund) on ruotsalainen kirjailija ja toimittaja, joka asuu nykyisin Tukholmassa. Hän varttui lääkäriperheessä ja on työskennellyt kibbutzissa, opiskellut psykologiaa ja elänyt vaihtoehtoyhteisössä. Hän on ollut naimisissa päätoimittaja Mats Drouggen kanssa ja heillä on viisi lasta. Drougge otti eron miehensä väkivaltaisuuden takia.


title: Unni Drougge

text: Maineeseen Drougge nousi vuonna 2001 julkaisemallaan romaanilla "Hella H:n tunnustukset", joka on käännetty parillekymmenelle kielelle. Se on tarina nelikymppisen naistoimittajan ja teini-ikäisen pojan seksisuhteesta. Drouggen mukaan mediayhteiskunnassa on huomion saadakseen shokeerattava ja kirjoitettava raflaavasti: ”Tarvitsin töitä ja halusin sellaista valtaa, jota ei pystytä ottamaan minulta pois. Tiesin median mekaniikan ja sen kiinnostuksen raflaaviin asioihin. Niinpä päätin pukeutua ja puhua kuin bitch.”


title: Unni Drougge

text: Arvostelussa romaanista todetaan sen kuvaavan ”seksuaalisen odysseian värikkäästi ja uskottavasti”, mutta herkuttelevan ”liian laveasti Jojon ja Hellan pysty- tai vuoroin vaakatason harrastuksella, jossa akti etenee kuin hengitys – sisään ja ulos.” (...) ”Intensiivisimmillään Hella H:n tunnustukset on, kun Drougge kuvaa Hellan pyrkimyksiä iskeä Jojo, oma Jokkensa, jonka patukka paraatikunnossa yltää lähes kahteenkymmeneen senttiin.”


title: Unni Drougge

text: Drougge on ottanut kantaa vapauden ja demokratian sekä vapaan tiedon ja kulttuurin puolesta Ruotsissa käydyssä keskustelussa The Pirate Baysta (seurantapalvelin ja torrent-indeksi) lataamalla omaeläkerrallisesta romaanistaan Pahuudella on rakkauden kasvot tehdyn äänikirjan The Pirate Bayhin. Drouggen tavoitteena oli herättää keskustelua tekijänoikeuksista ja taiteilijoiden mahdollisuudesta saada teoksistaan tuloja kustantajista riippumatta. Kysymys oli protestista perinteistä kustannusalaa vastaan, joka on kiinnostunut vain tuotoista, ei tiedon ja kulttuurin vapaudesta.


title: Unni Drougge

text: Drougge on kokeillut kirjan kirjoittamista myös yhdessä lukijoidensa kanssa kunnianosoituksena internetille. Kirjan "Kroppens Befrielsefront" (Ruumiin vapautusrintama) kirjoittamiseen on voinut osallistua kirjailijan blogissa. Drougge on halunnut tällä tavalla kokeilla, miten luova taiteilija voi kehittää luovuuttaan yhdessä muiden kanssa.


title: Edla Freudenthal

text: Edla Lovisa Freudenthal ['fröidentaːl] (o.s. "Winberg", 24. joulukuuta 1854 Viipuri – 3. syyskuuta 1925 Helsinki) oli suomalainen opettaja ja ruotsin sekä saksan kielellä kirjoittanut kirjailija. Hän kirjoitti myös nimimerkillä "Edvin" ja nimellä "Edla Winberg".


title: Edla Freudenthal

text: Edla Freudenthalin vanhemmat olivat tilanomistaja Fredrik Winberg ja Lovisa Holmström. Hän vietti nuoruusvuotensa Dresdenissä ja opiskeli Pariisissa. Edla Freudenthal oli naimisissa vuodesta 1886 professori Axel Olof Freudenthalin kanssa. Edla Freudenthal oli tunnettu kieltenopettaja, ja hän perusti 1895 Helsinkiin Saksalainen iltakoulu -nimisen opiston, jonka johtajana hän toimi kuolemaansa saakka.


title: Edla Freudenthal

text: Edla Freudenthal toimi 11 vuoden ajan Kvinnoförbundet Hemmet -yhdistyksen puheenjohtajana. Hän oli myös perustamassa "Husmoderförbund"-järjestöä. Tämä järjestö perustettiin vastustamaan vuonna 1898 perustetun Helsingin Palvelijataryhdistyksen vaatimuksia palvelijattarien työajan lyhentämisestä mutta se käsitteli myös muitakin kodinhoitoon ja lasten kasvatukseen liittyneitä kysymyksiä.


title: Opetus

text: Opetus on didaktiikan keskeisin käsite ja tarkoittaa kasvatustavoitteiden suuntaista tavoitteellista vuorovaikutusta, joka pyrkii aikaansaamaan oppimista. Opetusta pidetään kasvatuksen tärkeimpänä osa-alueena. Nykyisin opetus käsitetään sekä systeemisenä ilmiönä että jatkuvana prosessina ja selvyyden vuoksi käytetään opetuksesta joskus nimitystä opetus-opiskelu-oppimisprosessi. Opettaminen on opetuksen alakäsite ja tarkoittaa sitä, mitä opettaja tekee osana opetusta.


title: Opetus

text: Koulun näkökulmasta opetus nähdään interaktiotapahtumana, joka sijoittuu koulun elämänpiiriin ja joka tähtää oppilaiden persoonallisen kehityksen edistämiseen kasvatustavoitteiden määrittämissä suunnissa. Opetus on koulun keino kasvattaa.


title: Opetus

text: Opetus on opettajan, oppilaan ja oppiaineksen vuorovaikutusta. Opettajan tehtävä on opettaa, oppilaan tehtävä taas opiskella. Opetuksen päätulos (muttei ainoa tulos) on oppiminen, mutta kaikki opetuksessa syntyvä oppiminen ei ole tavoitteellista (katso piilo-opetussuunnitelma). Opetukseen kuuluu usein myös kasvatuksellisia tavoitteita ja se kuuluukin kasvatustieteiden alueelle.


title: Sigrid Heinricius

text: Sigrid Maria Heinricius (o.s. Theslöf; 24. huhtikuuta 1879 Kajaani – 24. lokakuuta 1925 Helsinki) oli suomalainen ruotsin kielellä kirjoittanut toimittaja ja kirjailija. Hän käytti nimimerkkejä "S. H." ja "Siri Hjälm".


title: Sigrid Heinricius

text: Sigrid Heiriciuksen vanhemmat olivat kruununvouti Alexander Theslöf ja Lydia Malmberg. Hän oli naimisissa vuodesta 1892 vakuutusmatemaatikko ja lehtori Petter August Heinriciuksen (1863–1937) kanssa.


title: Sigrid Heinricius

text: Sigrid Heinricius toimi aktiivisesti vuonna 1892 perustetussa Naisasialiitto Unionissa. Vuonna 1922 hän oli yhdessä Maikki Fribergin käynnistämässä vuosittain Helsingissä pidettyjä Naisten Joulumessuja, joilla naiset saattoivat myydä itse valmistamiaan kotiteollisuustuotteita.


title: Charles Spencer

text: Charles Spencer voi tarkoittaa ainakin seuraavia henkilöitä:


title: Josefina Bengts

text: Maria Josefina Bengts (1. lokakuuta 1875 Pernaja – 26. lokakuuta 1925 Pernaja) oli suomalainen ruotsin kielellä kirjoittanut kansankirjailija.


title: Josefina Bengts

text: Josefina Bengts oli Pernajan Hardomin kylästä kotoisin ollut maatalon tytär. Hän sairastui jo nuorena reumaan ja tämä sairaus esti säännöllisen koulunkäynnin ja raskaampien töiden tekemisen. Bengts oli kuitenkin ahkera kirjojen lukija ja hän hankki lisätietoja myös muun muassa Folkvännen- ja Östra Nyland-lehdistä. Hän aloitti kirjailijan uransa lähettämällä artikkeleita Loviisassa ilmestyneeseen Östra Nylandiin. Bengts teki myös käsitöitä, kehräsi ja värjäsi lankoja sekä keräsi tietoja paikallisesta kansanperinteestä. Hän asui koko ikänsä synnyinkodissaan Pernajan Hardomissa.


title: Josefina Bengts

text: Bengts käsitteli kirjoissaan 1800-luvun suomenruotsalaista kansanelämää ja talonpoikaiskulttuuria. Hän käytti kirjakieltä mutta kertomusten henkilöiden repliikit olivat Pernajan murretta. Hän sai useat aiheensa vanhempiensa kertomuksista ja nuoruuden muistelmista. Romaania "Fäderna" pidetään suomenruotsalaisen talonpoikaisromaanin merkittävimpänä teoksena. Häneltä jäi kesken teos joka olisi käsitellyt Suomen sisällissodan tapahtumia Pernajassa. Käsikirjoituksen perusteella hänen yhteiskunnallisia näkemyksiään pidetään ahtaina.


title: Josefina Bengts

text: Bengts kuoli pian 50-vuotispäiviensä jälkeen keuhkokuumeen aikaansaamaan tuberkuloosimyrkytykseen.


title: Māris Urtāns

text: Māris Urtāns (s. 9. helmikuuta 1981 Riika) on latvialainen kuulantyöntäjä ja kiekonheittäjä.


title: Māris Urtāns

text: Urtāns karsiutui kuulantyönnön loppukilpailusta Göteborgin EM-kilpailuissa 2006. Seuraavana vuonna hän sai hopeaa Bangkokin universiadeissa, mutta karsiutui loppukilpailusta Birminghamin EM-hallikisoissa ja Osakan MM-kilpailuissa. Hän ei selviytynyt kuulantyönnön loppukilpailuun myöskään Pekingin olympialaisissa 2008, Berliinin MM-kilpailuissa 2009 eikä Dohan sisäratojen MM-kilpailuissa 2010. Barcelonan EM-kilpailuissa 2010 hän sijoittui neljänneksi tuloksella 20,72. Pariisin sisäratojen EM-kilpailuissa 2011 hän karsiutui.


title: Māris Urtāns

text: Urtāns työnsi ennätyksensä 21,63 Euroopan joukkuemestaruuskilpailujen 2. divisioonan kilpailussa Belgradissa 19. kesäkuuta 2010. Hallissa hän on työntänyt parhaimmillaan 20,43 Tartossa 30. tammikuuta 2010. Kiekonheittoennätyksensä 53,72 hän teki Riiassa 12. toukokuuta 2007.


title: Konstantin Siitonen

text: Konstantin Siitonen (24. kesäkuuta 1851 Pietari – 6. marraskuuta 1925 Inkeri) oli suomalainen kirkkoherra ja kirjallisuuden suomentaja.


title: Konstantin Siitonen

text: Siitosen vanhemmat olivat räätäli Antti Siitoin ja Karoliina Lyytikäinen. Hän pääsi ylioppilaaksi 1871 Jyväskylän alkeisopistosta ja hänet vihittiin papiksi 1876. Siitonen toimi vuodeta 1879 Tuuteri–Hietamäen kirkkoherrana Inkerissä.


title: Konstantin Siitonen

text: Siitonen suomensi 1888 Vergiliuksen Aeneis-eepoksen eli Aeneean tarun.


title: Konstantin Siitonen

text: Konstantin Siitonen oli naimisissa vuodesta 1879 Amalia Katarina Wallqvistin kanssa.


title: HMAS Shropshire

text: HMAS Shropshire (viirinumero 73) oli Australian laivaston County-luokan raskas risteilijä toisessa maailmansodassa. Alus kuului toisena tilattuun London-alaluokkaan. Alus on ainoa tähän mennessä "Shropshire"-nimeä kantanut.


title: HMAS Shropshire

text: Alus oli alun perin valmistunut Britannian kuninkaalliselle laivastolle nimellä "HMS Shropshire", mutta se luovutettiin Australian laivastolle korvaamaan sen menettämä vastaava raskas risteilijä "HMAS Canberra".


title: HMAS Shropshire

text: "HMS Shropshire" tilattiin 17. maaliskuuta 1926 William Beardmore and Companyltä Dalmuirista Glasgow’sta osana vuoden 1926 laivasto-ohjelmaa. Sen köli laskettiin 24. helmikuuta 1927, ja alus laskettiin vesille 5. heinäkuuta 1927. Alus oli ensimmäinen täten nimetty, ja nimen oli valinnut amiraliteetin ensimmäinen lordi Mr Bridgeman, joka oli myös parlamentin jäsen.


title: HMAS Shropshire

text: Alus valmistui 12. syyskuuta 1929, ja se määrättiin palvelukseen Välimeren laivaston 1. risteilijäviirikköön, josta se palasi kotimaahansa huhtikuussa 1932. Alus siirrettiin 4. huhtikuuta 1932 Chathamin telakalle, josta se palasi jo seuraavana päivänä palvelukseen palaten Välimeren laivastoon. Alus saapui 29. huhtikuuta Gibraltarille, missä se aloitti kahden ja puolen vuoden köyhän palvelusrupemansa osana viirikköä.


title: HMAS Shropshire

text: Alus siirrettiin 29. marraskuuta 1934 Chathamissa telakalle, josta se palasi jouluna 1934 samaan viirikköön. Alus osallistui Italian–Etiopian sotaan (1935–1936), ja Espanjan sisällissodan aikana alus oli 22. elokuuta – 16. syyskuuta 1936 Barcelonassa pakolaisten hallinta-aluksena avustettaessa ihmisiä poistumaan sotaa käyvästä maasta. Alus palasi heinäkuussa 1937 kotimaahansa, jossa se määrättiin huoltoon. Se palasi 10. marraskuuta viirikköönsä Välimeren laivastoon. Siitä tehtiin 19. syyskuuta 1938 kontra-amiraali Sir John Henry Dacres Cunninghamin, GCB, MVO, lippulaiva, missä tehtävässä se palveli aina 25. toukokuuta 1939 saakka.


title: HMAS Shropshire

text: Alus aloitti 9. syyskuuta Aleksandriasta partioinnin Välimerellä estääkseen saksalaisten alusten palaamisen kotimaansa satamiin. Se oli 11. syyskuuta Maltalla, mistä se jatkoi edelleen Gibraltarille. Alus saapui 13. syyskuuta Gibraltarille, josta se palasi Maltalle. Alus siirrettiin 15. syyskuuta Maltalla huollettavaksi telakalle, josta se palasi 18. syyskuuta aloittaen matkansa Aleksandriaan. Alus liittyi 20. syyskuuta Aleksandriassa laivueeseensa.


title: HMAS Shropshire

text: "HMS Shropshire" määrättiin lokakuussa Etelä-Atlantille suojaamaan merireittejä. Alus aloitti matkansa 2. lokakuuta matkansa Suezin kanavan kautta Simonstowniin, jonne se saapui 14. lokakuuta. Simonstownissa alus liittyi "HMS Sussexiin" muodostaen Saksan laivaston taskutaistelulaiva "Admiral Graf Speetä" etsivän Force H:n. Osasto lähti 11. marraskuuta Simonstownista La Platan alueelle. Se palasi 23. marraskuuta Simonstowniin.


title: HMAS Shropshire

text: Osasto määrättiin 3. joulukuuta etsimään saksalaisia saarronmurtajia sekä suojaamaan kauppareittejä Intian valtamerelle. Alus pysäytti 9. joulukuuta Hyväntoivonniemen ja St. Helenan välillä saksalaisen saarronmurtaja "Adolf Leonhardtin", joka upottautui ennen valtausta (). Osasto palasi 15. joulukuuta Kapkaupunkiin, josta se määrättiin Plata-joen suulle tukemaan "Admiral Graf Speen" upotuksessa. Matkalla osasto määrättiin 18. joulukuuta suuntaamaan Rio de Janeiroon suojaamaan kauppamerenkulkua. Osasto suuntasi 28. joulukuuta Falklandinsaarille, ja se saapui 18. tammikuuta Port Stanleyyn, jossa se määrättiin 21. tammikuuta turvaamaan "HMS Dorsetshiren" kanssa pahoin vaurioituneen "HMS Exeterin" kotiinpaluu. Force H lakkautettiin alkuvuodesta 1940.


title: HMAS Shropshire

text: "HMS Shropshire" vapautettiin saattotehtävästä 10. helmikuuta, kun kotilaivaston alukset vapauttivat sen suojaamistehtävästä. Alus suuntasi Simonstowniin, jossa se siirrettiin 20. helmikuuta telakalle. Alus palasi palvelukseen 16. maaliskuuta palaten merenkulun suojaamistehtävään.


title: HMAS Shropshire

text: Alus määrättiin toukokuussa suojaamaan joukkojenkuljetussaattuetta Australiasta Britteinsaarille. Se vapautti 20. toukokuuta Australian laivaston risteilijä "HMAS Canberran" saattueen US3:n suojaamisesta. Alus saapui 26. toukokuuta saattueen kanssa Kapkaupunkiin, josta se jatkoi matkaansa 31. toukokuuta. Saattueeseen liittyi samalla "HMS Cumberland". Saattue oli 7. kesäkuuta Freetownissa, josta se jatkoi seuraavana päivänä matkaansa vahvistettuna lentotukialus "HMS Hermeksellä". "HMS Hermes" kuitenkin erkani pari päivää myöhemmin saattueesta. Saattueen vahvistukseksi liittyi 12. kesäkuuta "HMS Devonshire", ja paria päivää myöhemmin kotilaivaston lähettämä osasto, johon kuuluivat taisteluristeilijä "HMS Hood", lentotukialus "HMS Argus" ja niiden suojana olleet kuusi hävittäjää.


title: HMAS Shropshire

text: Saattueen saavuttua 16. kesäkuuta Clydeen "HMS Shropshire" vapautui tehtävästään. Alus siirrettiin 20. kesäkuuta Clydessä huollettavaksi kaupalliselle telakalle, josta se palasi 15. heinäkuuta. Alus liitettiin palvelukseen otettaessa tilapäisesti kotilaivastoon etsimään ilmoitettua Saksan laivaston osastoa Pohjanmereltä.


title: HMAS Shropshire

text: Alus liittyi 5. elokuuta Clydessä saattueeseen WS2 suojatakseen sen matkan Freetowniin "HMS Emeraldin" kanssa. Saattue jaettiin 8. elokuuta hitaaseen ja nopeaan osaan, jolloin "HMS Shropshire" jäi suojaamaan hidasta WS2S-saattuetta. Alus vapautui suojaustehtävästä saattueen saavuttua 16. elokuuta Freetowniin. Se palasi saattueeseen paria päivää myöhemmin suojatakseen matkan Kapkaupunkiin, jonne saavuttiin 25. elokuuta. Saattue jatkoi matkaansa 30. elokuuta Perimiin ja edelleen Suezin kanavalle, jonne alukset saapuivat 20. syyskuuta.


title: HMAS Shropshire

text: "HMS Shropshire" vapautui saattueen suojaustehtävästä, jonka jälkeen se suuntasi Adeniin Punaisenmeren osastoon, jossa se aloitti Intian valtamerellä liikkuneiden saattueiden suojaamiseen reitillä Kapkaupunki–Durban–Mombasa tai Aden. Alus suojasi saattueita, kunnes se liitettiin 16. joulukuuta Durbanissa "HMS Devonshiren" ja "HMS Southamptonin" kanssa saattueen WS4B lähisuojaukseen, mistä se erkani 25. joulukuuta saattueen saavuttua Adeniin.


title: HMAS Shropshire

text: "HMS Shropshire" liittyi 21. tammikuuta saattueeseen WS5A Kapkaupungista Durbaniin, jolloin se korvasi "HMS Devonshiren" ja "HMS Hawkinsin" saattueen lähisuojana. Alus erkani saattueesta seuraavana päivänä sen saavuttua Durbaniin. Alus palasi 29. tammikuuta saattueeseen "HMS Ceresin" kanssa. Se erkani seuraavana päivänä "HMS Enterprisen" vapautettua sen tehtävästä. Alus aloitti matkan liittyäkseen "HMS Hawkinsin", "HMS Ceresin", "HMS Hermeksen" ja "HMS Kandaharin" muodostamaan laivasto-osastoon Force T. Matkan aikana aluksella todettiin sairausepidemia, minkä vuoksi "HMS Enterprise" määrättiin aluksen tilalle Force T:hen, jolloin "HMS Shropshire" aloitti matkan Durbaniin epidemian hoitamiseksi.


title: HMAS Shropshire

text: Alus aloitti 3. helmikuuta matkan Durbanista Force T:hen epidemian rauhoituttua. Se aloitti 10. helmikuuta Italian Somalimaan vastaisten operaatioiden tukemisen osana Force T:tä. Alus tulitti 14. helmikuuta italialaisten asemia Mogadishussa tukiessaan Etelä-Afrikan armeijan joukkojen etenemistä Keniasta, jolloin alus kärsi pahoja vaurioita vasemmalla kyljellä, ja se upotti italialaisen tankkeri "Pensilvanian". Alus palasi 19. helmikuuta Durbaniin.


title: HMAS Shropshire

text: "HMS Shropshire" palasi 21. helmikuuta Force T:hen, ja se liittyi seuraavana päivänä "HMAS Australiasta", "HMAS Canberrasta", "HMS Glasgowista", "HMS Emeraldista" ja "HMS Enterprisesta" muodostettuun Saksan laivaston "Admiral Scheeriä" etsimään määrättyyn osastoon. Alus pysäytti 2. maaliskuuta Vichyn Ranskan lipun alla purjehtineen "Ville de Strasbourgin" vallaten aluksen. Alus erkani 5. maaliskuuta etsintäosastosta "HMS Ranchin" vapautettua sen etsintätehtävästä, minkä jälkeen alus matkasi Durbanin kautta Simonstowniin.


title: HMAS Shropshire

text: Alus siirrettiin 8. maaliskuuta Simonstowniin saavuttuaan telakalle, josta alus palasi palvelukseen 7. toukokuuta aloittaen koeajot. Aluksen koeajoissa todettiin poikkeavaa tärinää turbiineissa ja kondenssiveden keräämisessä, minkä seurauksena alus menetti lopulta liikuntakykynsä, ja se jouduttiin hinaamaan takaisin Simonstowniin. Alus palasi uudelleen palvelukseen korjausten jälkeen, ja se aloitti 8. kesäkuuta matkan Freetowniin, jonne se saapui 14. kesäkuuta. Huollossa alukselle asennettiin kaksi kahdeksanputkista kahden paunan ilmatorjuntatykkiä.


title: HMAS Shropshire

text: Alukselle siirrettiin Freetownissa saksalaisia sotavankeja siirrettäväksi Englantiin sotavankileirille. Se aloitti 21. kesäkuuta matkan kotimaahansa liittyäkseen kotilaivastoon. Aluksen tarkoituksena oli vapauttaa 4. risteilijäviirikön "HMS Mauritius". "HMS Shropshire" saapui 5. heinäkuuta Scapa Flow’hun, jossa se liitettiin 1. risteilijäviirikköön.


title: HMAS Shropshire

text: "HMS Shropshire" lähti 25. heinäkuuta Scapa Flow’sta Hvalfjordiin Islantiin täydentämään koulutustaan. Alus aloitti 28. heinäkuuta partioinnin Tanskansalmessa. Osana partiointia alus suojasi operaatiota EF. Se lähti 1. elokuuta paluumatkalle Hvalfjordiin partiointialueeltaan. Alus aloitti 18. elokuuta paluumatkansa Scapa Flow’hun "HMS Prince of Walesin", "HMS Ramilliesin", "HMS Heclan" sekä viiden hävittäjän kanssa. Osasto saapui 23. elokuuta Scapa Flow’hun.


title: HMAS Shropshire

text: Alus määrättiin 27. elokuuta Chathamiin telakalle. Se suojasi "HMS Argusta" operaatio Strengthissä matkalla Arkangeliin suojanaan "HMS Matabele", "HMS Punjabi" ja "HMS Somali". Osasto aloitti 6. syyskuuta paluumatkansa Seidisfjordiin, kun lentokoneet oli lähetetty Murmanskiin. Alus jatkoi 10. syyskuuta matkaansa Seidisfjordista Scapa Flow’hun, jonne se saapui 14. syyskuuta. Alus lähti 28. syyskuuta uudelleen kohti Arkangelia suojaten saattuetta. Se liittyi 2. lokakuuta palaavaan saattueeseen QP1, josta alus erkani 10. lokakuuta Orkneyn edustalla aloittaen paluumatkansa Scapa Flow’hun.


title: HMAS Shropshire

text: "HMS Shropshire" purjehti 11. lokakuuta Sheernessiin. Alus siirrettiin 17. lokakuuta Chathamin telakalle modernisoitavaksi, mistä se palasi tammikuussa aloittaen koeajot. Alus siirtyi 30. tammikuuta Sheernessiin varustettavaksi ja aloittaakseen meritestit, joissa todettiin seuraavana päivänä aluksen muutostöiden epäonnistuneen. Se palautettiin helmikuussa Chathamin telakalle, josta se siirrettiin 16. helmikuuta Harland and Wolffin telakalle Scotstouniin. Aluksen korjaustyöt aloitettiin 20. helmikuuta Scotstounissa, jonka aikana alus määrättiin maaliskuussa eteläiselle Atlantille. Huollossa aluksen yksiputkiset nelituumaiset ilmatorjuntatykit vaihdettiin kaksiputkisiin, ja sille lisättiin seitsemän yksiputkista 20 millimetrin ilmatorjuntatykkiä. Alukselle asennettiin myös tutkat 273, 281, 282 ja 285.


title: HMAS Shropshire

text: Alus siirtyi 21. maaliskuuta Belfastista Clydeen, jossa se liittyi pari päivää myöhemmin saattueeseen WS17 "HMS Alcantaran", "HMS Aldenhamin", "HMS Groven" ja "HMS Lookoutin" kanssa. Alus erkani 6. huhtikuuta saattueesta sen saavuttua Freetowniin. Alus liittyi 11. huhtikuuta saattueeseen WS17B, josta se erkani 23. huhtikuuta saattueen saavuttua Kapkaupunkiin. Alus aloitti kauppamerenkulun suojaamisen Intian valtamerellä.


title: HMAS Shropshire

text: Alus lähti merelle 2. kesäkuuta Kapkaupungista liittyäkseen saattueeseen WS19. Se liittyi 5. kesäkuuta saattueeseen, josta se erkani 18. kesäkuuta "HMS Mauritiuksen" saavuttua. Alus aloitti matkan kohdatakseen saattueen WS19P, jonka suojauksesta sen piti vapauttaa taistelulaivat "HMS Nelson" ja "HMS Rodney". Alus kohtasi 26. kesäkuuta saattueen vapauttaen taistelulaivat saattajantehtävistä. Se erkani 4. heinäkuuta saattueesta sen saavuttua Durbaniin aloittaen kauppamerenkulun suojaamisen.


title: HMAS Shropshire

text: "HMS Shropshirelle" siirrettiin 1. syyskuuta Simonstownissa telakalle havaittujen vikojen vuoksi. Alukselle ilmoitettiin 8. syyskuuta 1942 siirrosta Australian laivastolle. Alus korvaisi "HMAS" "Canberran", joka oli uponnut taisteltuaan Japanin keisarillista laivastoa vastaan 9. elokuuta Savon saaren taistelussa. Alus palasi palvelukseen 22. syyskuuta.


title: HMAS Shropshire

text: Alus liittyi 25. syyskuuta Kapkaupungin edustalla saattueeseen WS22, josta se erkani 29. syyskuuta saattueen saavuttua Durbaniin. Alus palasi seuraavana päivänä Kapkaupunkiin. Alus määrättiin lokakuussa palaamaan Englantiin.


title: HMAS Shropshire

text: Alus aloitti 22. lokakuuta kotimatkansa. Se oli 2. marraskuuta Freetownissa ja saapui 16. marraskuuta Clydeen, mistä se jatkoi 20. marraskuuta Sheernessiin. Alukselta poistettiin 22. marraskuuta alkaen ampumatarvikkeet, ja se valmisteltiin luovutettavaksi. Se siirrettiin marraskuussa 1942 uudelleen Chathamin telakalle huollettavaksi. Aluksen yksiputkiset nelituumaiset korvattiin kaksiputkisilla, ja sille asennettiin lisäksi kolme yksiputkista 20 millimetrin Oerlikon-ilmatorjuntatykkiä. Samalla aluksen tiedustelukoneen vaatimat tilat ja varusteet poistettiin.


title: HMAS Shropshire

text: Aluksella oli kesällä 1943 juuri ennen siirtoa Australian laivastolle kaksi kahdeksanputkista kaksinaulaista, seitsemän voimansiirrolla varustettua kaksiputkista sekä neljä yksiputkista 20 millimetrin ilmatorjuntatykkiä. Lentokoneen tarvitsemat järjestelmät lukuun ottamatta nosturia, puolen tuuman konekiväärit ja neljä 20 millimetrin ilmatorjuntatykkiä oli poistettu. Se astui Australian laivaston palvelukseen 20. huhtikuuta 1943 säilyttäen nimensä "HMAS Shropshire".


title: HMAS Shropshire

text: Alus aloitti kesäkuussa Thamesin alueella koeajot, jotka saatiin 16. kesäkuuta päätökseen. Alus siirtyi Scapa Flow’hun koulutettavaksi kotilaivaston mukana. Koulutus saatiin päätökseen elokuussa.


title: HMAS Shropshire

text: Alus liittyi 13. elokuuta Clydessä saattueeseen KMF22/WS33, josta se erkani 24. elokuuta saattueen saavuttua Gibraltarille. Alus jatkoi matkaansa Simonstownin kautta Fremantleen, jonne se saapui 24. syyskuuta. Se määrättiin lokakuussa brittiläiseen Tyynenmeren laivastoon, mutta ennen siirtymistään alus määrättiin telakalle Sydneyssä.


title: HMAS Shropshire

text: "HMAS Shropshire" liittyi 30. lokakuuta Brisbanessa "HMAS Australian" ja "HMAS Hobartin" muodostamaan osastoon. Alus matkasi marraskuun alussa Milnenlahdelle Papualle "HMAS Australian" kanssa tukemaan suunniteltuja operaatioita. Alus palveli marraskuussa 1943 osana brittiläistä Tyynenmeren laivastoa (TF 74) Uusilla-Hebrideillä (nyk. Vanuatu). Alus oli tulitukena seuraavien kuukausien aikana Uuden-Britannian, Cape Gloucesterin ja Uuden-Guinean maihinnousuissa.


title: HMAS Shropshire

text: Liittoutuneiden edetessä alus osallistui Amiraliteetin saarilla, Hollandian ja Aitapen edustalla ja touko–heinäkuussa 1944 Biakilla. Alus oli syyskuussa tukemassa maihinnousua Morotaille ennen siirtymistään lokakuussa Leytenlahdelle. Aluksen tulitukitehtävät saivat jatkoa joulukuussa Mindoron maihinnousussa ja sittemmin tammikuussa 1945 Lingajenlahdella, Subic Bayssa, Corregidorissa ja Bataanilla.


title: HMAS Shropshire

text: "HMAS Shropshiren" viimeinen tehtävä sodan aikana oli tukea kesäkuussa 1945 maihinnousua Balikpapanille Borneolla, minkä jälkeen alus siirtyi Japaniin. Alus osallistui elokuussa viralliseen antautumistilaisuuteen.


title: HMAS Shropshire

text: Alukselta poistettiin sodan päätyttyä torpedoputket ja kaikki 20 millimetrin ilmatorjuntatykit korvattiin 15 yksiputkisella 40/60 Bofors -tykillä, jotka asennettiin seuraavasti:


title: HMAS Shropshire

text:
Tornien päälle asennetut tykit poistettiin alkuvuodesta 1946, minkä jälkeen aluksella oli kuusi Mk IIIA-, kaksi Mk VII- ja yksi Mk IIIP -ilmatorjuntatykki.
"HMAS Shropshire" jatkoi sodan jälkeen palvelustaan Australian laivastossa koululaivana, kunnes se poistettiin palveluksesta vuonna 1949. Alus myytiin romutettavaksi vuonna 1954, ja se saapui 20. tammikuuta 1955 Arnott Youngille Dalmuiriin romutettavaksi.


title: MTV Unplugged (EP)

text: MTV Unplugged on yhdysvaltalaisen laulajan Mariah Careyn EP-levy. Levy julkaistiin 2. kesäkuuta 1992 ja sen ainoa uusi kappale oli "I'll Be There", mikä on cover-versio The Jackson 5 -yhtyeen alkuperäisversiosta, ja se nousi Yhdysvaltojen singlelistan sijalle yksi.


title: MTV Unplugged (EP)

text: Väsyneenä kriitikoiden vihjailuista, ettei hän osannut laulaa yleisön edessä ja että hänen korkeat äänensä olivat vain koneiden tuotosta, Carey päätti vierailla MTV Unplugged -televisio-ohjelmassa, missä hän esitti muun muassa laulunsa "Emotions".


title: MTV Unplugged (EP)

text: Joulukuussa 1994 RIAA vahvisti, että "MTV Unplugged" -EP oli myynyt kolminkertaista platinaa. Kaiken kaikkiaan levyä on myyty Yhdysvalloissa lähes kolme miljoonaa kappaletta.


title: .nr

text: .nr on Naurun Internet-maatunnus, jota ylläpitää CenpacNet. .gov.nr- ja .edu.nr-tunnuksia lukuun ottamatta rekisteröintirajoituksia ei ole. Rekisteröinnit tehdään toiselle tai kolmannelle asteelle. Tunnus otettiin käyttöön 1998.


title: Cavalcade (albumi)

text: Cavalcade on Catamenian yhdeksäs studioalbumi, joka julkaistiin 26. helmikuuta 2010. Albumilla siirrytään melodisempaan ja vähemmän blast beatteja sisältävään musiikkiin.


title: Cavalcade (albumi)

text: Kaikki kappaleet kirjoittanut Catamenia, ellei toisin mainittu.


title: Playlist: The Very Best of Mariah Carey

text: Playlist: The Very Best of Mariah Carey on yhdysvaltalaisen pop- ja R&B-laulajan Mariah Careyn kuudes kokoelma-albumi, mikä sisältää sekä julkaistuja, että ennen julkaisemattomia singlejä koko hänen uransa ajalta. Albumi julkaistiin 26. tammikuuta 2010 osana Legacy Recordings -levy-yhtiön "Playlist"-albumisarjaa.


title: Playlist: The Very Best of Mariah Carey

text: Ero "Playlistin" ja Careyn edellisten kokoelma-albumeiden välillä on se, että aiemmat sisältävät hänen suurimmat hittinsä, kun taas "Playlistille" on koottu myös sellaisia kappaleita, joita ei julkaistu singlenä, mutta jotka olivat silti Careyn mielestä hittejä, kuten "Underneath the Stars".


title: Paraguaynanakonda

text: Paraguaynanakonda eli etelänanakonda eli keltainen anakonda ("Eunectes notaeus") on myrkytön kuristajakäärme Etelä-Amerikasta. Se on väriltään keltainen mustin täplin. Päässä sillä on musta tai ruskea nuolea muistuttava kuvio. Paraguaynanakonda on kykenevä kuristamaan kuoliaaksi vesisikoja, suuria kahlaajalintuja ja kaimaaneja. Keltainen anakonda viihtyy vesistöissä ja ruohomailla. Se lisääntyy synnyttämällä 4-20 poikasta.


title: Paraguaynanakonda

text: Käärme on vihreää sukulaistaan ("Eunectes murinus") huomattavasti pienempi ja koko onkin useimmiten 1,80-3,7 metrin tietämillä. Koiraat ovat naaraita pienempiä sekä solakampia ja harvoin saavuttavat edes kolmen metrin pituuden. Naaraiden pituus pysyttelee yleensä 2,5-3,7 metrissä.


title: Valkosilmätangara

text: Valkosilmätangara ("Mitrospingus cassinii") on Keski- ja Etelä-Amerikassa tavattava valetangaroihin kuuluva varpuslintu.


title: Valkosilmätangara

text: Kooltaan valkosilmätangara on noin 18–19 cm. Selästään lintu on väritykseltään vaalean tuhkanharmaa ja päälaki on oliivinvihreä. Naama on väriltään selkää tummemman harmaa ja silmän iiris on valkoinen. Vatsastaan valkosilmätangara on kellertävän oliivinvihreä. Lajia ei voi sekoittaa muihin sen levinneisyysalueella tavattaviin lintuihin.


title: Valkosilmätangara

text: Keski-Amerikassa valkosilmätangaraa tavataan Costa Ricassa ja Panamassa. Etelä-Amerikassa se elää Andien länsipuolella Kolumbiassa ja Ecuadorissa. Linnun elinympäristöä ovat purojen ja jokien varsilla sijaitsevat tiheiköt, metsän reunat ja toisinaan myös metsien aukiot. Valkosilmätangaran elinympäristöt sijaitsevat yleensä alle 800 metrin korkeudella merenpinnasta.


title: Valkosilmätangara

text: Valkosilmätangarat elävät tiheiköissä äänekkäinä, suurimmillaan 15 yksilön ryhminä. Lajin pesimäkausi kestää helmikuusta toukokuulle. Valkosilmätangaran tukeva kuppimainen pesä sijaitsee kätkettynä aluskasvillisuuden joukkoon.


title: Nikolai Štšors

text: Nikolai Aleksandrovitš Štšors (, ; 6. kesäkuuta 1895 Snovsk – 30. elokuuta 1919 nykyisen Žytomyrin alueen Korostenin piirin Belošitsan kylän luona) oli puna-armeijan komentaja Venäjän kansalaissodassa.


title: Nikolai Štšors

text: Nikolai Štšors syntyi rautatieläisen perheeseen. Hän kävi välskärikoulun Kiovassa ja sotakoulun Pultavassa. Ensimmäiseen maailmansotaan hän osallistui ensin välskärinä ja myöhemmin aliupseerina. Lokakuun vallankumouksen jälkeen Štšors palasi Snovskiin, jossa hän perusti partisaaniosaston. Keväällä 1918 hän komensi saksalaisia vastaan taistellutta partisaaniosastoa Novozybkovin kihlakunnassa ja organisoi partisaaniliikettä Simbirskin ja Samaran lääneissä. Vuonna 1918 hän liittyi bolševikkipuolueeseen.


title: Nikolai Štšors

text: Syyskuusta 1918 lähtien Štšors toimi puna-armeijan rykmentin- ja prikaatinkomentajana Ukrainan rintamalla. Hän osallistui Tšernigovin, Kiovan ja Fastovin valtaukseen Simon Petljuran johtamilta Ukrainan direktorion joukoilta. Helmikuussa 1919 hänet nimitettiin Kiovan komendantiksi ja maaliskuussa divisioonankomentajaksi. Štšorsin johtamat joukot valtasivat Žytomyrin, Vinnytsjan ja Žmerynkan, löivät Petljuran pääjoukot, mutta joutuivat puolalaisten ja petljuralaisten painostamina vetäytymään itään. Elokuussa 1919 Štšorsin jalkaväkidivisioona puolusti Korostenin rautatieristeystä, minkä ansiosta punaisten joukkojen onnistui vetäytyä Kiovasta.


title: Nikolai Štšors

text: Štšors sai surmansa etulinjassa. Hänet on haudattu Samaraan. Vuonna 1949 suoritetun uudelleenhautauksen yhteydessä kävi ilmi, että hänet oli ammuttu lähietäisyydeltä takaapäin. Štšorsin mahdollisesta surmaajasta on esitetty useita eri versioita.


title: Nikolai Štšors

text: 1930-luvun Neuvostoliitossa Štšorsista tehtiin legendaarinen kansalaissodan sankarihahmo, ukrainalainen Tšapajev. Myytin rakentamisessa ratkaiseva merkitys oli Oleksandr Dovženkon ohjaamalla menestyselokuvalla "Punaisen lipun alla" ("Štšors", 1939). Štšorsin henkilöhahmosta on laadittu myös useita kirjoja, Matvei Blanterin kuuluisa laulu ja jopa ooppera. Hänen mukaansa on nimetty paikkakuntia, katuja ja muita kohteita. Snovskin kaupungin nimi muutettiin Štšorsiksi vuonna 1935.


title: Siitonen

text: Siitonen on suomalainen sukunimi.


title: Siitonen

text: Tunnettuja Siitosia:


title: .nz

text: .nz on Uuden-Seelannin Internet-maatunnus, jota ylläpitää InternetNZ. Rekisteröinnistä vastaa NZ Registry Services. Kesäkuussa 2009 rekisteröityjä verkkotunnuksia oli yli 360 000. Tunnus otettiin käyttöön vuonna 1987.


title: Kultasirppisammal

text: Kultasirppisammal ("Loeskypnum badium") on palmikkosammalten lahkoon kuuluva elinvoimainen sammal. Sirppisammalten luokittelusta eri sukuihin ja heimoihin on ollut monenlaisia käsityksiä.


title: Kultasirppisammal

text: Kultasirppisammal on kullan- tai kuparinruskea, keskikokoinen ja vähähaarainen. Sen lehdet ovat kuperia ja teräväkärkisiä. Niissä on hento keskisuoni, joka ulottuu hieman lehden puoliväliä pidemmälle. Sillä on harvoin itiöpesäkkeitä.


title: Kultasirppisammal

text: Kultasirppisammal kasvaa pohjoisen pallonpuoliskon viileillä alueilla ja vuoristoissa. Se esiintyy koko Suomessa Etelä-Savoa ja Laatokan-Karjalaa lukuun ottamatta. Pohjois-Suomessa se on yleinen, mutta Etelä-Suomessa harvinainen.


title: Kultasirppisammal

text: Kultasirppisammal kasvaa keski- ja runsasravinteisilla soilla.


title: .om

text: .om on Omanin Internet-maatunnus, jonka rekisteröinnistä vastaa "Oman Network Information Center" ja sponsoroinnista "Oman Telecommunications Company". Rekisteröinti edellyttää paikallisuutta. Tunnus otettiin käyttöön 1996.


title: .pa

text: .pa on Panaman Internet-maatunnus, jota ylläpitää NIC-Panama. Myös Yhdysvaltojen Pennsylvania käyttää jonkin verran tunnusta. Tunnus otettiin käyttöön 1994.


title: Lettosirppisammal

text: Lettosirppisammal ("Scorpidium cossonii") on palmikkosammalten lahkoon kuuluva elinvoimainen sammal. Sirppisammalten luokittelusta eri sukuihin ja heimoihin on ollut monenlaisia käsityksiä.


title: Lettosirppisammal

text: Lettosirppisammal on säännöllisesti haaroittuva sammal, jonka lehdet ovat sirppimäiset. Se on yleensä väriltään kellanvihreä, ja sen lehtien keskisuonet ovat punaruskeat. Sillä on harvoin itiöpesäkkeitä. Se muistuttaa ulkonäöltään rimpisirppisammalta.


title: Lettosirppisammal

text: Lettosirppisammal kasvaa pohjoisella ja eteläisellä pallonpuoliskolla, lauhkealta vyöhykkeeltä tundralle. Se esiintyy koko Suomessa.


title: Lettosirppisammal

text: Lettosirppisammal kasvaa runsasravinteisilla soilla.


title: The Ballads

text: The Ballads on yhdysvaltalaisen laulajan Mariah Careyn viides kokoelma-albumi. Albumi sisältää joitakin Careyn parhaiten menestyneitä balladeja hänen koko uransa ajalta. "The Ballads" julkaistiin kansainvälisesti loppuvuodesta 2008 ja Pohjois-Amerikassa tammikuussa 2009.


title: The Ballads

text:
Blogcritics kirjoitti albumin olevan erityyppinen Mariah Careyn julkaisu, ja että ilman nopeampia ja hip hop -tyylisiä lauluja albumi on pehmeämpi ja keskittyy Careyn suurimpaan ominaisuuteen eli ääneen. Allmusic taas totesi, että "The Ballads" on suuria rakkauslauluja isolla äänellä laulettuna.
"LoveSongs" on Mariah Careyn kokoelma-albumi, mikä on "The Ballads" -albumin uudelleen julkaistu versio ja se julkaistiin vain Isossa-Britanniassa ystävänpäivän kunniaksi 8. helmikuuta 2010. Albumilla olevat kappaleet ovat samat kuin "The Ballads" -albumin "All I Want for Christmas Is You" kappaletta lukuun ottamatta.


title: Uhrikivenkadun kuppikivi (Hämeenlinna)

text: Uhrikivenkadun kuppikivi on Hämeenlinnan Kaurialassa kiven mukaan nimetyn Uhrikivenkadun varrella sijaitseva suuri kivi, jonka pintaan on rautakaudella kaiverrettu kuppeja. Kiven laella on laskettu olevan 136–139 kuppia. Samalla alueella on sijainnut toinen 1940-luvun rakennustöissä hävitetty pienempi kuppikivi.


title: Uhrikivenkadun kuppikivi (Hämeenlinna)

text: Uhrikivenkadun kuppikiveä usein sanotaan Suomen suurimmaksi uhrikiveksi, mutta esimerkiksi Hämeenlinnan kaupungin nykyisellä alueella Hauhon Hovikartanon mailla oleva Hovinkartano-niminen kivi on huomattavasti suurempi. Kanta-Hämeen uhrikivistä Uhrikivenkadun kuppien lukumäärä on ehkä suurin. Kaikkiaan Hämeenlinnan kaupungin nykyiseltä alueelta tunnetaan nykyisin 33 kuppikiveä sekä kaksi miekanhiontakiveä.


title: Uhrikivenkadun kuppikivi (Hämeenlinna)

text: Kuppikiven päällä oleviin kuoppiin eli kuppeihin on arveltu pannun uhriksi esimerkiksi viljaa sadon parantamisen toivossa.


title: Uhrikivenkadun kuppikivi (Hämeenlinna)

text: Kuppikivi oli alkuperäisessä sijainnissaan Uhrikivenkatu 11 pitkään puristuksissa autoliikkeen pihalla piilossa rehevän pensaikon keskellä, minkä johdosta se Museoviraston päätöksellä siirrettiin 27.9.2010 vajaat sata metriä Uhrikivenkadun ja Matintien kulmaukseen näkyvämmälle paikalle. Kiven siirto herätti paljon vastustusta, mutta siirtämisen myötä kiven suojelu, hoito ja nähtävyyskäyttö ovat parantuneet muinaismuistolain edellyttämällä tavalla.


title: Rimpisirppisammal

text: Rimpisirppisammal ("Scorpidium revolvens") on palmikkosammalten lahkoon kuuluva elinvoimainen sammal. Sirppisammalten luokittelusta eri sukuihin ja heimoihin on ollut monenlaisia käsityksiä.


title: Rimpisirppisammal

text: Rimpisirppisammal on säännöllisesti haaroittuva ja aika isokokoinen sammal. Se on yleensä punertava ja sen lehdet ovat sirppimäiset ja niissä on vahva keskisuoni. Sillä on melko usein itiöpesäkkeitä. Se muistuttaa ulkonäöltään lettosirppisammalta.


title: Rimpisirppisammal

text: Rimpisirppisammal kasvaa pohjoisella ja eteläisellä pallonpuoliskolla, lauhkealta vyöhykkeeltä tundralle. Se esiintyy koko Suomessa yleisenä.


title: Rimpisirppisammal

text: Rimpisirppisammal kasvaa keski- ja runsasravinteisilla soilla.


title: Vsevolod Kotšetov

text: Vsevolod Anisimovitš Kotšetov (, 4. helmikuuta 1912 Novgorod – 4. marraskuuta 1973 Moskova) oli venäläinen neuvostokirjailija.


title: Vsevolod Kotšetov

text: Vsevolod Kotšetov syntyi talonpoikaisperheeseen. Hän opiskeli maatalousopistossa, työskenteli agronomina ja lehtimiehenä. Vuosina 1953–1955 hän toimi Neuvostoliiton kirjailijaliiton Leningradin osaston sihteerinä, vuodesta 1954 lähtien kirjailijaliiton hallituksen jäsenenä, vuosina 1955–1959 "Literaturnaja gazetan" ja vuosina 1961–1973 "Oktjabr"-kirjallisuuslehden päätoimittajana. NKP:hen hän liittyi vuonna 1944.


title: Vsevolod Kotšetov

text: Kotšetov oli yksi merkittävimmistä poststalinistisista kirjallisuusideologeista. Kirjailijana hän tuli tunnetuksi kolmea laivanrakentajasukupolvea kuvaavalla romaanilla ”Žurbinin perhe” ("Žurbiny", 1952), jonka pohjalta on kuvattu Josif Heifitsin ohjaama elokuva ”Rautakourat” ("Bolšaja semja", 1954). Hänen teoksilleen on ominaista primitiivinen luokkakantaisuus ja taiteellinen kyvyttömyys.


title: Vsevolod Kotšetov

text: Kirjailija on palkittu kahdella Leninin kunniamerkillä sekä lokakuun vallankumouksen ja punaisen lipun kunniamerkeillä. Sairastuttuaan vakavasti hän teki itsemurhan.


title: Nadežda Obuhova

text: Nadežda Andrejevna Obuhova (, 6. maaliskuuta 1886 Moskova – 15. elokuuta 1961 Feodosija) oli venäläinen laulajatar (mezzosopraano).


title: Nadežda Obuhova

text: Nadežda Obuhova syntyi aatelisperheeseen. Hän valmistui Moskovan konservatoriosta ja työskenteli sen jälkeen konserttilaulajana sekä vuosina 1916–1943 Bolšoi-teatterin solistina. Obuhova oli aikansa suosituimpia oopperaosien, romanssien ja laulujen esittäjiä. Hänen äänensä oli harvinaisen tunteikas, rikassointinen ja kaunis. Hänen parhaimpia osiaan olivat Ljubaša Rimski-Korsakovin "Tsaarin morsiamessa", Marfa Musorgskin "Hovanštšinassa" sekä Bizet’n Carmen.


title: Nadežda Obuhova

text: Vuonna 1937 Obuhova sai Neuvostoliiton kansantaiteilijan arvonimen. Hänet on palkittu Leninin kunniamerkillä. Vuonna 1943 hän sai Stalin-palkinnon.


title: LVM

text: LVM voi tarkoittaa seuraavia:


title: Vilhelm Rosenqvist

text: Wilhelm Theodor (Vilhelm Teodor, V. T.) Rosenqvist (14. lokakuuta 1856 Lapinjärvi – 26. lokakuuta 1925 Helsinki) oli suomalainen kouluneuvos, professori, valtiopäivämies ja ruotsalaisen kansanpuolueen kansanedustaja.


title: Vilhelm Rosenqvist

text: Rosenqvistin vanhemmat olivat kappalainen Gustaf Ulrik Rosenqvist ja Amalia Wallgrén. Hän pääsi ylioppilaaksi Porvoon lukiosta 1876 ja valmistui filosofian kandidaatiksi 1881, maisteriksi 1882 sekä suoritti tutkinnon jumaluusopillisissa aineissa 1886. Rosenqvist toimi uskonnon opettajana helsinkiläisissä kouluissa 1881–1887. Hän oli Vaasan ruotsalaisen lyseon uskonnon, logiikan ja ruotsin kielen lehtori 1887–1898 sekä lyseon rehtori 1895–1898. Rosenqvist toimi sittemmin Helsingin ruotsalaisessa normaalilyseossa uskonnon yliopettajana 1898–1918 ja normaalilyseon rehtorina 1900–1918. Hän oli kouluneuvos 1918–1923 ja kouluhallituksen ruotsalaisen osaston päällikkö 1920–1923. Rosenqvist toimi lisäksi Suomen kasvatusopillisen yhdistyksen aikakauskirjan päätoimittajana 1900-1925. Rosenqvist sai Helsingin yliopiston teologian kunniatohtorin arvon 1907 ja professorin arvonimen 1920. Hän oli mukana säätyvaltiopäivillä pappissäädyn edustajana 1899–1906. sekä RKP:n kansanedustajana 1907–1909 edustaen Turun läänin eteläistä vaalipiiriä. Hän toimi myös RKP:n eduskuntaryhmän puheenjohtajana. Rosenqvist oli lisäksi kirkolliskokouksen jäsen ja toimi kaupunginvaltuutettuna Vaasassa ja Helsingissä.


title: Vilhelm Rosenqvist

text: Rosenqvist julkaisi Jaakko Gummeruksen kanssa kirkkohistorian oppikirjan (1904), josta otettiin lukuisia painoksia sekä suomeksi että ruotsiksi, samoin kuin elämäkerrat "Gabriel Mauritz Waenerberg" (1911) ja "Frans Ludvig Schauman I-II" (1927-1928, Alfons Takolanderin viimeistelemä). Lisäksi hän julkaisi tutkielmia mm. Runebergista (1904, 1922), Stenbäckistä (1912) ja Topeliuksesta (1918) virsirunoilijoina sekä historiikin "Svenska Normallyceum 1864-1914" (1915).


title: Vilhelm Rosenqvist

text: Rosenqvist oli naimisissa vuodesta 1886 Anna Emilia Alexandra Wahlfeltin (k. 1938) kanssa. Hänen veljensä oli G. G. Rosenqvist.


title: Kiviniemen hallitus

text: Kiviniemen hallitus oli Suomen tasavallan 71. hallitus, joka toimi 22. kesäkuuta 2010 – 22. kesäkuuta 2011 eli päivälleen yhden vuoden ajan. Hallituksen pääministeri oli Suomen Keskustan puheenjohtaja, kansanedustaja Mari Kiviniemi. Hallitukseen kuuluneet puolueet olivat Keskusta, Kansallinen Kokoomus, Vihreä liitto ja Suomen ruotsalainen kansanpuolue.


title: Kiviniemen hallitus

text: Hallitus muodostettiin, kun Keskustan puheenjohtajuudesta luopunut Matti Vanhanen erosi pääministerin tehtävästä ja keskustan uudeksi puheenjohtajaksi Vanhasen jälkeen valittu Mari Kiviniemi nimitettiin uudeksi pääministeriksi.


title: Kiviniemen hallitus

text: Hallituksen kokoonpano oli sama kuin Vanhasen II hallituksen sillä erolla, että pääministeriksi nousseen Mari Kiviniemen tilalle hallinto- ja kuntaministeriksi nimitettiin Tapani Tölli.


title: Ljubov Orlova

text: Ljubov Petrovna Orlova (, 11. helmikuuta 1902 nykyisen Moskovan alueen Zvenigorod – 26. tammikuuta 1975 Moskova) oli yksi 1930–1940-lukujen suosituimmista neuvostoliittolaisista elokuvanäyttelijättäristä.


title: Ljubov Orlova

text: Ljubov Orlova opiskeli Moskovan konservatoriossa ja teatteriopistossa. Vuosina 1926–1933 hän työskenteli Nemirovitš-Dantšenkolle nimetyssä musiikkiteatterissa. Valtavan suosion hänelle toivat roolit Grigori Aleksandrovin ohjaamissa musiikkielokuvissa ”Iloiset pojat” ("Vesjolyje rebjata", 1934), ”Sirkus” ("Tsirk", 1936), "Volga-Volga" (1938), ”Valoisa tie” ("Svetlyi put", 1940) ja ”Kevät” ("Vesna", 1947).


title: Ljubov Orlova

text: Vuodesta 1955 lähtien Orlova työskenteli Mossovetille nimetyssä teatterissa. Hänet on palkittu Leninin kunniamerkillä. Vuosina 1941 ja 1950 hän sai Stalin-palkinnon. Vuonna 1950 hänelle myönnettiin Neuvostoliiton kansantaiteilijan arvonimi.


title: Stark (kauppaketju)

text: Stark on Suomessa toimiva puu- ja rakennustarvikkeita myyvä myymäläketju, joka syntyi kun Starkki ja Puukeskus fuusioituivat 2014. Uusi nimi Stark otettiin käyttöön maaliskuussa 2015. Stark-ketjulla on 28 toimipistettä 20 eri paikkakunnalla ja noin 1 300 työntekijää. Starkin omistaa tanskalainen Stark Group, joka oli 2008–2017 osa brittiläistä Wolseley-konsernia, kunnes sen osti yhdysvaltalainen Lone Star Funds.


title: Stark (kauppaketju)

text: Starkin historia juontaa Viipurissa 1868 perustettuun Starckjohann & Co -yhtiöön. 1990-luvun rakennuslaman seurauksena Starckjohann-Telkon Starkki-toimiala yhtiöitettiin ja myytiin tanskalaiselle Danske Traelast A/S:lle (DT) vuonna 2000. Vuonna 2003 Danske Traelast puolestaan myytiin sijoitusyhtiö CVC:lle sekä toimivalle johdolle. Brittiläinen Wolseley ltd osti DT-yhtiön vuonna 2008. Vuonna 2014 DT Groupin omistama Starkki osti Puukeskuksen. 1.8. Starkki ja Puukeskus yhtiöt sulautuivat Puukeskus Holding Oy:öön ja yhtiön nimi muutettiin: DT Finland Oy. Starkki ja Puukeskus jatkoivat DT Finland Oy:n itsenäisinä toimialoina, kunnes maaliskuussa 2015 Puukeskus ja Starkki yhdistyivät Stark-brändin alle. Marraskuussa 2017 kerrottiin, että brittiläinen pörssiyhtiö Ferguson, entinen Wolseley, myy Stark Groupin amerikkalaiselle pääomasijoitusyhtiö Lone Star Fundsille.


title: Herman Hakulinen

text: Johan Herman (J.H.) Hakulinen (28. marraskuuta 1866 Tohmajärvi – 11. marraskuuta 1928 Helsinki) oli suomalainen kansanopiston johtaja, valtiopäivämies ja suomalaisen puolueen kansanedustaja.


title: Herman Hakulinen

text: Hakulisen vanhemmat olivat maanviljelijä, maakauppias Pekka Hakulinen ja Anna Riitta Haaranen. Hän pääsi ylioppilaaksi Jyväskylän lyseosta 1885 ja valmistui filosofian kandidaatiksi 1892. Hakulinen toimi Pohjois-Karjalan kansanopiston johtajana 1895–1928. Hän omisti vuodesta 1899 Niittylahden tilan Kiihtelysvaarassa. Hakulinen johti Niittylahden puutarhakoulua 1899–1918 ja Niittylahden kasvitarha- ja keittokoulua 1904–1928.


title: Herman Hakulinen

text: Hakulinen osallistui säätyvaltiopäiville talonpoikaissäädyn jäsenenä 1904–1905. Hän oli kansanedustajana 1907–1908 edustaen Kuopion läänin itäistä vaalipiiriä. Hakulinen toimi Kontiolahden ja Kiihtelysvaaran kuntakokousten puheenjohtajana sekä Pohjois-Karjalan maanviljelysseuran ja Pohjois-Karjalan nuorisoseuran esimiehenä. Hän oli myös kirkolliskokouksen jäsenenä.


title: Herman Hakulinen

text: Herman Hakulinen oli naimisissa vuodesta 1896 Heleena Sofia Ryynäsen kanssa.


title: The Legend of Zelda: Skyward Sword

text: The Legend of Zelda: Skyward Sword on Nintendon kehittämä ja vuonna 2011 Wiille julkaisema "The Legend of Zelda"- toimintaseikkailupelisarjan videopeli.


title: The Legend of Zelda: Skyward Sword

text: Shigeru Miyamoto vahvisti huhtikuussa 2008 että "Zelda"-tiimi kokoontuu jälleen tekemään uusia pelejä, ja kertoi myöhemmin saman vuoden E3-messuilla että tiimi on tekemässä uutta Zelda-peliä Wiille. Marraskuun "Official Nintendo Magazinessa" kuitenkin huomioitiin, että kehittäjät ovat vasta suunnitteluvaiheessa, ja vuoden 2009 E3-messuille suunniteltu esittely olisi ollut vain optimistinen arvio.


title: The Legend of Zelda: Skyward Sword

text: Vaikka grafiikat eivät olleet valmiita pelillistä esittelyä varten, juoni oli jo lähes valmis ja joillekin lehdistön edustajille esiteltiin pelistä yksi taiteellinen konseptikuva. Kuva laitettiin julkiseen levitykseen muutamaa päivää myöhemmin. Kuvassa lähes aikuinen Link kantaa vasemmassa kädessään kilpeä, ja hänen selkänsä takana seisoo mystinen naishahmo. Haastattelussa Miyamoto antoi vihjeen juonesta huomioimalla, ettei Link pidä miekkaa kädessä, mikä johti spekulointiin siitä että hahmo olisi Master Swordin hahmontuma.


title: The Legend of Zelda: Skyward Sword

text: Miyamoto kertoi myös että Wii MotionPlus tulee olemaan olennainen osa pelaamista. Eiji Aononuma, joka ei tällä kertaa toimi ohjaajana, sanoi myöhemmin että lisälaite on pakollinen pelin pelaamista varten. Vaikka Wii Motionplus -tuki jätettiin yhdessä vaiheessa pois Aonuman miellettyä sen tehottomaksi, se palautettiin Katsuya Eguchin luotua Miyamoton pyynnöstä samanlaisen miekkailun kuin "Wii Sports Resortissa".


title: The Legend of Zelda: Skyward Sword

text: "Skyward Swordin" tarina sijoittuu kronologisesti pelisarjan ensimmäiseksi, aikaan ennen kuin Hyrulen kuningaskunta perustettiin ja se selventää muun muassa Master Swordin ja Ganonin alkuperää.


title: The Legend of Zelda: Skyward Sword

text: Peli alkaa taivaalla leijuvalta saarelta nimeltä Skyloft, jossa pelin sankari Link ja hänen lapsuudenystävänsä Zelda ovat syntyneet ja kasvaneet. Link on ritarioppilas, joka on valmistumassa seremoniaan, jossa hänen on määrä lentää Loftwingiksi kutsutulla linnulla ja valmistua ritariksi. Link onnistuukin, ja sen jälkeen hän ja Zelda juhlivat hänen voittoaan lähtemällä yhdessä lentämään Loftwing-linnuillaan taivaalle. Outo myrsky imee Zeldan pilvien alle maan pinnalle, ja Link selviää täpärästi takaisin Skyloftille.


title: The Legend of Zelda: Skyward Sword

text: Pian Link tapaa Skyloftilla oudon olennon nimeltä Fi. Fi selittää olevansa jumalatar Hylian luoma olento, jonka tarkoituksena on toimia oppaana valitulle sankarille. Fi on Goddess Sword -nimisessä miekassa elävä henki, josta tulee Linkin luotettu apuri.


title: The Legend of Zelda: Skyward Sword

text: Link ja Fi lähtevät maan pinnalle etsimään Zeldaa. He seuraavat Zeldan jälkiä läpi useiden alueiden ja temppelien. Matkalla Link tapaa myös demonilordi Ghirahimin, joka oli vastuussa myrskystä joka kaappasi Zeldan. Ghirahim on myös Zeldan perässä, ja aikoo käyttää Zeldaa pahan mestarinsa henkiinherättämiseen.


title: The Legend of Zelda: Skyward Sword

text: Link kuulee myöhemmin, että Zelda on kulkenut ajan portin lävitse, ja päästäkseen itse portin läpi Linkin täytyy vahvistaa Goddess Sword -miekkaansa keräämällä kolme pyhää liekkiä. Kerättyään liekit ne takovat Goddess Swordin vahvemmaksi paljastaen miekan oikean muodon, joka on Master Sword. Link kulkee ajan portin lävitse tuhat vuotta menneisyyteen, ja tapaa viimein Zeldan. Zelda selittää saaneensa selville olevansa jumalatar Hylian reinkarnaatio, ja että Linkin kohtalona on tuhota muinainen pahuus nimeltä Demise.


title: The Legend of Zelda: Skyward Sword

text: Zelda jää itse menneisyyteen pitääkseen yllä sinettiä mikä pitää Demisen vangittuna. Linkin seuraava tehtävä on löytää itse jumalten taakseen jättämä mahtava voima Triforce, jonka avulla hän voi tuhota Demisen. Link löytää lopulta Triforcen Skyloftilta, ja esittää sille toiveen Demisen tuhoamiseksi. Demise tuhoutuukin, ja Zelda herää jälleen tuhannen vuoden unestaan. Juuri kun kaikki näyttää ratkenneen, Ghirahim ilmestyy ja nappaa Zeldan. Ghirahim selittää, että vaikka hänen mestarinsa Demise onkin nykyajassa tuhottu Triforcen ansiosta, hän aikoo käyttää ajan porttia siirtyäkseen takaisin menneisyyteen, jossa Demise on vielä hengissä vaikkakin vangittuna. Ghirahim siirtyy portilla menneisyyteen Zelda mukanaan, ja Link seuraa perässä. Ghirahim onnistuu herättämään Demisen henkiin, ja Linkin ainoa vaihtoehto on voittaa Demise kaksintaistelussa. Link onnistuu, ja Demise on viimein kukistettu. Ennen tuhoutumistaan Demise kuitenkin vannoo, että hänen vihansa tulee syntymään uudelleen ja vainoavan Linkin ja Zeldan jälkeläisiä ikuisesti.


title: The Legend of Zelda: Skyward Sword

text:
Lopulta Link ja Fi ovat suorittaneet tehtävänsä, ja Link asettaa Master Swordin temppeliin. Fi kiittää Linkiä heidän yhteisestä seikkailustaan, ja asettuu ikuisesti nukkumaan Master Swordiin. Lopuksi Zelda kertoo kuinka hän haluaa jäädä asumaan maan päälle eikä palata takaisin Skyloftiin, mikä antaa perustan tarinan myöhemmissä osissa nähtävälle Hyrulen kuningaskunnalle.
"Edge" antoi "Skyward Swordille" arvosanan 10/10. "Official Nintendo Magazine" antoi pelille arvosanan 98 % ja kutsui sitä ”parhaaksi "Zelda"-peliksi”.


title: Maremmanajokoira

text: Maremmanajokoira ("Segugio Maremmano") on italialainen koirarotu.


title: Maremmanajokoira

text: Toscanalaiset kasvattajat ovat valinneet koiria metsästyskykyjen perusteella, minkä vuoksi niiden ulkomuoto on hyvin vaihteleva. Uroksen säkäkorkeus on 48-54 cm ja nartun 46-52 cm. Paino vaihtelee 13-23 kg:n välillä. Karvapeite on sileää tai karkeaa ja väri voi olla ruskea, musta ruosteenruskein merkein tai juovikas. Valkoiset merkit ovat yleisiä, mutta koira voi olla myös yksivärinen.


title: Maremmanajokoira

text:
Rotu on kotoisin Maremmien rannikkotasangoilta Toscanasta. Sitä käytetään villisian metsästykseen. Italian kennelliitto "ENCI" on hyväksynyt rodun. Se on rekisteröinyt 6600 koiraa ja rotu oli vuonna 2009 Italian kolmanneksi runsaslukuisin.. Vielä vuonna 2017 se oli Italian suosituin kotimainen rotu.
Vuonna 2018 myös kansainvälinen kennelliitto FCI tunnusti rodun.


title: Eric Braeden

text: Eric Braeden (syntyjään Hans-Jörg Gudegast, 3. huhtikuuta 1941, Bredebek, Saksa) on saksalaissyntyinen elokuva- ja televisionäyttelijä, joka parhaiten tunnetaan roolista Victor Newmanina draamasarjassa "Tunteita ja tuoksuja". Braeden voitti Daytime Emmy -palkinnon vuonna 1998 draamasarjan päänäyttelijänä. Braeden näytteli James Cameronin "Titanicissa" miljonääriä John Jacob Astor IV.


title: Alex ja pelon aika

text: Alex ja pelon aika on Marja-Leena Tiaisen vuonna 2006 kirjoittama nuortenromaani. Tiainen voitti kirjallaan Savonia-palkinnon ja koko Alex-trilogiasta Anni Swan -palkinnon 2009. Kirja sai kaksi jatko-osaa, "Alex, Aisha ja toivon aika" sekä "Alex, Aisha ja Sam", mutta jatko-osat keskittyvät enemmän kuvaamaan pakolaislasten elämää kuin elämää kadulla.


title: Alex ja pelon aika

text: Kirja kertoo Alex-nimisestä pojasta, joka asuu isänsä ja veljensä kanssa kuvitteellisessa Kaksoisvuortenmaan valtiossa. Kirjan alussa Alexin perheen elämä muuttuu, kun hänen kotikaupinkinsa keskustassa räjähtää paikallisen oppositiopuolueen virittämä pommi ja hänen puolueeseen kuuluva veljensä pakenee maasta. Myöhemmin Alexin isä joutuu kuulusteluselliin ja Alex ajautuu kadulle.


title: Alex ja pelon aika

text: Kirja sisältää huomattavaa kritiikkiä maailmalla vanhoillisesti eläviä maita kohtaan. Kaksoisvuortenmaata hallitsee kylmäverinen diktaattori, jonka mielipiteiden uhmaaminen voi johtaa pahimmillaan teloitukseen. Ihmisiä joutuu jatkuvasti kuulusteluihin, eivätkä nämä saa tietää syytä. Lisäksi katulasten huonoihin oloihin paneudutaan ankaralla yhteiskuntakritiikillä kuten myös näihin armotta iskevää huumekauppaa. Kaupungin ainoassa orpokodissa ei ole järjestystä ja siksi lapset tappelevat ja varastelevat toistensa tavaroita koko ajan. Koko maassa ei ole paikallisten nunnien tuskin pystyssä pysyvää hoitolaa luukuunottamatta minkäänlaista sosiaaliturvaa, sillä kaikki valtion rahat menevät armeijan ylläpitoon, ja sinnekin miespuoliset pakotetaan alaikäisinä jossain maan rajoilla käytävän loputtoman vapaustaistelijoiden vastaisen sodan takia. Ihmisoikeudet ovat maassa siis kaikin puolin heikot. Kirjan teemat ovatkin surkeasti toimivien yhteiskuntajärjestelmien vastaisia, joissa ihmisiä pidetään yhtä halpana kuin saippuaa. Kirjan kuvaamaa yhteiskuntaa voikin kutsua dystopiaksi, tosin useimmista kirjallisuudessa esitellyistä dystopioista poiketen "Alexin" oma perustuu 2000-luvulle reaalimaailmaan. Esimerkiksi Venäjä ja Yhdysvallat ovat ystävyyssuhteissa niin kuin oikeastikin, ja monet nykyajan valtiot mainitaan sellaisina kuin ne nykyään ovat (kuten Saksasta ei puhuta Länsi-Saksana), joskin kylmän sodan vaikutteet näkyvät Alexin kotimaassa.


title: Cammy

text: Cammy () on Capcomin luoma videopelihahmo Street Fighter -pelisarjassa. Se teki ensi esiintymisensä Super Street Fighter II:ssa vuonna 1993.


title: Cammy

text: Cammy oli listattu vuonna 2008 sijalle kolme IGN-sivuston laatiman 25 parasta Street Fighter -hahmoa.


title: Cammy

text: GameDaily sivusto listasi Cammyn sijalle seitsemän laatimassaan kautta-aikain 20 parasta Street Fighter hahmoa.


title: Arvo Himberg

text: Arvo Alfred Himberg (28. joulukuuta 1892 Perniö – 30. tammikuuta 1965 Helsinki) oli suomalainen pääkonsuli, urheilujohtaja ja toimitusjohtaja.


title: Arvo Himberg

text: Himberg toimi "Astor Filmi Oy":n toimitusjohtajana. Hän oli Suomen Painiliiton puheenjohtaja vuodesta 1941 ja hän kuului Suomen Olympiakomitean hallitukseen 1946–1965.


title: Arvo Himberg

text: Himberg julkaisi 1935 matkakirjan "Loistolaivalla maapallon ympäri" jossa kuvattiin hänen samana vuonna yhdessä Kuusisen vaatetusliikkeen perustajan Kalle Kuusisen kanssa tekemää maailmanympärysmatkaa.


title: Luettelo The Legend of Zelda -julkaisuista

text: The Legend of Zelda on toimintaseikkailua ja korkeaa fantasiaa yhdistelevä videopelisarja, jota kehittää ja julkaisee Nintendo. Pelisarjan on luonut arvostettu pelisuunnittelija Shigeru Miyamoto. Pelaaminen koostuu toiminnasta, seikkailusta, pulmien ratkonnasta, roolipelaamisesta, ja ajoittaisesta tasohyppelystä, hiiviskelystä ja kisaamisesta.


text: "The Legend of Zeldaa" pidetään eräänä maailman vaikutuksellisimmista pelisarjoista. Sarjan pelejä oli vuoden 2007 lokakuuhun mennessä myyty yli 47 miljoonaa kappaletta. Pelisarjaa on myös tuotteistettu: lelujen lisäksi siitä on tehty myös piirros-, manga- ja sarjakuvasarjoja.


text: Lisäksi vuonna 1989 Nintendo julkaisi Zelda-nimisen Game & Watch -elektroniikkapelin. Peleistä on myös tehty useita remake-versioita sekä yksi kokoelma.Zelda-pelejä on julkaistu myös edesmenneelle "Philips CD-i" konsolille. Nämä pelit poikkesivat alkuperäisistä ja niitä ei lasketa pelien kronologiaan. Pelejä julkaistiin yhteensä kolme, mutta Nintendo ei osallistunut niiden tuottamiseen, ja niitä pidetään fanien keskuudessa lähinnä vitsinä.


title: Klooriprotikseeni

text: Klooriprotikseeni (Cloxan, Taractan, Tractylon, Truxal) on tyypillinen antipsykoottinen lääke eli neurolepti joka kuuluu tioksaaniluokkaan, ja oli luokkansa ensimmäinen syntetisoitu lääkeaine. Lääkkeen toi markkinoille lääkeyhtiö Lundbeck vuonna 1959.


title: Klooriprotikseeni

text: Klooriprotikseenin pääasiallinen käyttötarkoitus on psykoosien, skitsofrenian ja bipolaarisen mielialahäiriön akuuttien maniavaiheiden hoito.


title: Klooriprotikseeni

text: Muita käyttötapoja ovat pre-ja postoperatiivinen ahdistuneisuus ja unettomuus, voimakas pahoinvointi / oksentaminen (sairaalassa oleville potilaille), klooriprotikseeni myös lieventää SSRI-lääkkeiden käytön yhteydessä esiintyvää ahdistusta. Lääke myös lieventää alkoholin ja opioidien käytön jälkeisiä vieroitusoireita.


title: Klooriprotikseeni

text: Sitä voidaan myös käyttää lieventämään ärtyneisyyttä, aggressiivisuutta ja unettomuutta lapsipotilailla joilla ei esiinny psykoottisia oireita.


title: Klooriprotikseeni

text: Eräänä erityisindikaationa on myös ankaran kivun adjuvanttihoito, lääke vahvistaa varsinaisten kipulääkkeiden vaikutusta. Käytetään joko 15, 25 taikka 50 mg:n tabletteina.


title: Klooriprotikseeni

text: Lääkeaineen antipsykoottiset ominaisuudet ovat melko lähellä klooripromatsiinia, myös klooriprotikseeni on sangen sedatiivinen. Erona edelliseen saattaa olla suurempi psykoaktiivinen sekä anksiolyyttinen lääkitysvaikutus, jolla tähdättäneen lieventämään skitsofrenian nk. negatiivioireita.


title: Klooriprotikseeni

text: Klooriprotikseeni aiheuttaa tyypillisten ensimmäisen polven neuroleptien tavoin pahanlaatuisen neuroleptioireyhtymän riskin ohella mahdollisesti ekstrapyramidaalisia oireita ja suun ja limakalvojen kuivumista, sydämentykytysta (takykardiaa) sekä allergisia ihottumia: lääkekuurin aikana olisi suojauduttava auringonvalolta. Sama varotoimi koskee myös klooripromatsiinia. Lähdeteos kuvaa ekstrapyramidaalioireiden vaaran vähäisinä.


title: .pe

text: .pe on Perun Internet-maatunnus, jonka rekisteröinnistä vastaa NIC PE ja sponsoroinnista "Red Científica Peruana". Rekisteröintirajoituksia ei ole lukuun ottamatta joitakin nimirajoituksia toisen asteen tunnuksille. Tunnus otettiin käyttöön 25. marraskuuta 1991.


title: Stéphane Mbia

text: Stéphane Mbia Etoundi (s. 20. toukokuuta 1986 Yaoundé, Kamerun) on kamerunilainen jalkapalloilija, joka edustaa turkkilaista Trabzonsporia.


title: Stéphane Mbia

text: Stéphane aloitti pelaajauransa tunnetussa Kadji Sports Academyssa Doualassa, Kamerunissa. Siellä pelasivat mm. Samuel Eto'o, Carlos Kameni ja Eric Djemba Djemba. Vuonna 2004 Mbia muutti Ranskaan ja liittyi Rennesiin.


title: Stéphane Mbia

text: Mbia nousi Rennesin ykkösjoukkueeseen vuonna 2005-2006 ja pelasi runsaasti otteluita. Hänen ensimmäinen maalinsa syntyi marraskuussa 2006 mestareita Olympique Lyonnais:ia vastaan. 14. heinäkuuta Mbia siirtyi Rennesistä Marseilleen 10,4 miljoonan siirtosummalla. 2009-2010 kaudella Mbia oli mukana voittamassa Ranskan mestaruutta: kauden keskivaiheista lähtien häntä alettiin peluuttaa keskuspuolustajana. Uudestaanasemointi oli menestys ja hän sai pelata kauden loppuun saakka keskuspuolustajana.


title: Stéphane Mbia

text: Mbia somi kahden vuoden sopimuksen Queens Park Rangersin kanssa 31.8.2012.


title: Stéphane Mbia

text: Stéphane kuului Kamerunin joukkueeseen vuoden 2003 FIFAn U-17 MM-kilpailuissa, jotka pidettiin Suomessa. Kamerun kuitenkin putosi jo lohkovaiheessa.


title: Stéphane Mbia

text: Maajoukkuedebyyttinsä Mbia teki vuonna 2005. Hän kuului joukkueeseen vuonna 2008 Afrikan-mestaruuskilpailuissa, kun kisat pidettiin Ghanassa. Mbia iski kaksi maalia Tunisiaa vastaan välierissä.


title: Stéphane Mbia

text: Mbia kuului Kamerunin kokoonpanoon 2008 olympialaisissa. Hän pelasi neljä ottelua ja teki yhden maalin.


title: Jevgeni Artjuhin (jääkiekkoilija)

text: Jevgeni Jevgenjevitš Artjuhin (, s. 4. huhtikuuta 1983 Moskova, Venäjän SFNT, Neuvostoliitto) on venäläinen jääkiekkoilija. Hän edustaa KHL:ssä pelaavaa Sibir Novosibirskiä.


title: Jevgeni Artjuhin (jääkiekkoilija)

text: Artjuhin tunnetaan kovaotteisesta pelityylistään. Hän taklaa voimakkaasti ja ottaa herkästi jäähyjä.


title: Jevgeni Artjuhin (jääkiekkoilija)

text: Entinen joukkuetoveri Teemu Selänne on luonnehtinut Artjuhinia voimakkaimmaksi pelaajaksi, jonka kanssa on pelannut.


title: Jevgeni Artjuhin (jääkiekkoilija)

text: Tampa Bay Lightning varasi Artjuhin vuonna numerolla 94. Ensimmäisen NHL-ottelunsa Artjuhin pelasi kuitenkin vasta kaudella , Tampa Bayssa. Pelattuaan kaksi kautta Venäjällä Artjuhin palasi kaudeksi Tampaan. Kaudeksi Artjuhin siirtyi Anaheim Ducksiin, josta ura jatkui kesken kauden Atlanta Thrashersiin. Vaihdossa Anaheim sai kanadalaisen Nathan Oystrickin. Sittemmin Jevgeni Artjuhin on palannut Venäjälle.


title: Jevgeni Artjuhin (jääkiekkoilija)

text: Artjuhin pelasi vuonna 2003 järjestetyissä nuorten maailmanmestaruuskilpailuissa, jossa Venäjä voitti kultaa.


title: Test Drive Unlimited 2

text:
Test Drive Unlimited 2 on Eden Gamesin kehittämä ja Atarin julkaisema jatko-osa suositulle "Test Drive Unlimited" -pelille. Tämä pelisarjan kymmenes osa oli määrä julkaista syyskuussa 2010 Yhdysvalloissa ja Euroopassa. Atari oli kuitenkin ilmoittanut, että peli julkaistaan Euroopassa 11. helmikuuta 2011, ja että sen pystyi ennakkotilata ennen varsinaista julkaisupäivää.
Pelin tapahtumat sijoittuvat Ibizan ja Oahun saarille. Pelissä voi jälleen ostaa itselleen taloja, autoja ja vaatteita. Peliin voi ostaa kasinon jossa voi pelata kolikkoautomaatteja, rulettia ja pokeria. Siellä on myös kauppa josta voi ostaa vaatteita.


title: Test Drive Unlimited 2

text: Uudistuksina pelissä ovat sään ja vuorokauden ajan vaihtuminen sekä uudet maastot, kuten hiekkatiet ja aavikot. Myös grafiikkaa on luonnollisesti paranneltu.


title: DVB-RCS

text: DVB-RCS ("Digital Video Broadcast - Return Channel via Satellite") on DVB-standardi, joka määrittelee satelliittivälitteisten internetyhteyksien ja muiden datapalveluiden paluukanavan toteutuksen. DVB-RCS on kuvattu ETSI-standardissa EN 301 790. Yhteyden muodostamiseen käytettävä lautasantenni on tyypillisesti halkaisijaltaan 1–2 metriä. Standardista on myöhemmin julkaistu uusi versio DVB-RCS+M, joka tuo muun muassa mahdollisuuden mobiilikäyttöön. DVB-RCS luotiin avoimessa ympäristössä, johon jokainen DVB-jäsen saattoi osallistua. Kommunikaatiojärjestelmä laadittiin vuonna 1999 ja sen laati DVB Foundation.


title: HK Orange 20

text: HK Orange 20 on Slovakian alle 20-vuotiaiden jääkiekkomaajoukkue. Joukkue on pelannut vuodesta 2007 lähtien Slovakian Extraligassa. Joukkue pelaa kotiottelunsa Púchovissa.


title: Ursidit

text: Ursidit on Pienen karhun tähdistössä sijaitseva meteoriparvi. Parven maksimi 22. joulukuuta. Sen aktiivisuus vaihtelee vuosittain ja aktiivisuudesta tehdään ennusteita. Parven meteorit ovat hitaita, nopeus noin 33 km/h ja melko himmeitä. Ursideja näkyy noin 5–10 kappaletta tunnissa, mutta aktiivisina vuosina enemmänkin.


title: Ursidit

text: Meteoriparvi ilmestyy joka vuosi suunnilleen 17.12.–24.12. Sen radiantti on lähellä Pienen karhun tähdistössä sijaitsevaa "β Ursae Minorisia", se tunnetaan myös nimellä "Kochab". Sen maksimi on 22. joulukuuta ja maksimin kesto on yleensä alle 12 tuntia. Sen normaali ZHR-luku on alle kymmenen, mutta joinakin vuosina se on ollut paljon suurenpi. Parvella on ollut aktiivisia maksimeja vuosina 1799 ja 1945 (ZHR 170), 1994 (ZHR 90), 1996 (ZHR 30) ja 2000 (ZHR 50). Meteoriparvi on komeetta 8P/Tuttlen jälkeensä jättämää meteoroidipöyä joka ilmakehään osuessaan kuumenee kitkan vaikutuksesta ja palaa. 8P/Tuttle -komeetan ydin havaittiin vuonna 2008 Costa Ricassa sijaitsevalla Arecibon radioteleskoopilla kaksiosaiseksi ja sen halkaisijaksi noin 14 kilometriä.


title: Ursidit

text: Se kuitenkin vaitelee vuosittain koska parven aiheuttava pöly ei ole jakautunut tasaisesti. Siinä on tihentymiä joita on 1990-luvun loppupuolelta lähtien pystytty mallintamaan. Mallinnuksessa on käytetty hyväksi matemaattisten mallinnusmenetelmiä sekä radio- ja videohavaintomenetelmiä. Esko Lyytinen ja Peter Jenniskens ovat löytäneet Ursideilla ilmenevän 6:7 liike-resonanssin jossa meteoroidit ovat Jupiterin kanssa. Tällä on saatu selitettyä se miksi Ursidit ovat voimakkaimmillaan silloin kun 8P/Tuttle -komeetta on aphelissa eli kauimpana kiertoradallaan Auringosta.


title: 216 Kleopatra

text: 216 Kleopatra on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi J. Palisa vuonna 1880. Nimensä asteroidi sai Egyptin kuningatar Kleopatra VII:n mukaan.


title: 216 Kleopatra

text: Kleopatra on M-tyypin asteroidi, joka muistuttaa muodoltaan luuta. Sitä onkin kutsuttu nimellä "the “dog-bone” asteroid" (engl.), suomeksi käännettynä nimi tarkoittaa “koiran luu” asteroidia. Pikkuplaneetta koostuu kahdesta toisiaan kiertävästä osasta, jotka ovat liittyneet toisiinsa yhdeksi kappaleeksi. Kleopatra on siis kontaktikaksoisasteroidi, eikä oikea kaksoisasteroidi.


title: 216 Kleopatra

text: Kleopatran mitat ovat noin 217 x 94 x 81 km ja sen systeemin massa on 4,64 ± 0,02 × 10 kg. Kleopatran keskitiheys on 3,6 ± 0,4 g/cm, eli sen sisuksesta on noin 30 - 50% tyhjää tilaa. Se on siis löyhä kivikasamainen kappale. Kleopatra on luultavasti muodostunut törmäyksen seurauksena.


title: 216 Kleopatra

text: Kleopatralla on kaksi pientä kuuta, jotka kiertävät sen ympäri. Niiden nimet ovat Alexhelios ja Cleoselene, kuningatar Kleopatran lapsien mukaan. Kuut löydettiin jo vuonna 2008, mutta ne saivat nimensä vasta paljon myöhemmin. Cleoselene on kuista sisempi. Se on läpimitaltaan noin 3 kilometrinen. Alexhelioksen läpimitta on noin 5 km. Kleopatran järjestelmä on vasta kolmas löydetty kahden pienen kuun järjestelmä asteroidivyöhykkeellä.


title: Taisto Turunen

text: Turunen toimi silloisen kauppa- ja teollisuusministeriön energiaosaston osastopäällikkönä ja ylijohtajana vuodesta 1984 alkaen. Hän jatkoi samassa tehtävässä myös vuonna 2008 aloittaneessa työ- ja elinkeinoministeriössä, kunnes jäi eläkkeelle vuonna 2010. Turunen aloitti kauppa- ja teollisuusministeriön palveluksessa vuonna 1974. Sitä ennen hän oli Shellin palkkalistoilla.


title: Taisto Turunen

text: Ylen Ajankohtaisen kakkosen mukaan ylijohtaja Taisto Turunen osallistui Fennovoiman YVA-käsittelyyn ja lupahakemuksen käsittelyyn samaan aikaan, kun hän oli Outokummun hallituksessa vuosina 2006–2008. Outokumpu liittoutui vuonna 2007 E.ON:in kanssa ja perusti Fennovoiman. Outokumpu on sen suurin suomalaisomistaja.


title: Nisäkäsnimistötoimikunta

text: Nisäkäsnimistötoimikunta on nisäkkäiden suomenkielisten nimiä kehittävä työryhmä, joka koostuu suomalaisen eläintieteen tutkimuksen kärkinimistä. Ryhmän perusti Heikki Henttonen 1990-luvun alkupuolella. Nisäkäsnimistötoimikunta on itsenäisesti toimiva vapaaehtoinen ryhmä, eikä kyse ole virallisesta komiteasta. Ryhmään ei kuulu kielitieteen edustajia.


title: Nisäkäsnimistötoimikunta

text:
Ryhmän ehdotukset maailman nisäkkäiden uusiksi suomenkielisiksi nimiksi julkaistiin vuonna 2008 Luonnontieteellisen keskusmuseon verkkosivuilla. Ehdotuksesta on käyty kriittistä keskustelua. Suomen kielen lautakunta kiitti ryhmää laajasta työstä ja aiemmin vailla suomenkielistä nimeä olleiden lajien nimeämisestä mutta suhtautui moniin ehdotuksiin kriittisesti. Lautakunta suositti, että nisäkäsnimistötoimikunta tarkastelee aineistoa uudestaan.
Helsingin Sanomien päätoimittaja Kaius Niemi on todennut, ettei eläinten nimiä Suomessa virallisteta millään tavalla eivätkä lautakunnan tai toimikunnan suositukset ole sitovia. Kuitenkin nimistön käyttöä on suositellut mm. Suomen nisäkästieteellinen yhdistys, ja Helsingin Sanomat pitää ehdotusta painavana. Useiden riistaeläinten vakiintuneet nimet on kuitenkin kirjoitettu metsästyslakiin, ja ovat siinä mielessä virallisia.


title: Nisäkäsnimistötoimikunta

text: Nisäkäsnimistötoimikunnan jäsenet vuonna 2008:


title: Suomen jätelaki

text: Suomen jätelaki tarkoittaa Suomessa jätteistä ja jätehuollosta eri aikoina säädettyjä lakeja.


title: Suomen jätelaki

text: Vuoden 2011 jätelain tarkoituksena on ehkäistä jätteistä ja jätehuollosta aiheutuvaa vaaraa ja haittaa terveydelle ja ympäristölle sekä vähentää jätteen määrää ja haitallisuutta, edistää luonnonvarojen kestävää käyttöä, varmistaa toimiva jätehuolto ja ehkäistä roskaantumista.


title: Suomen jätelaki

text: Vuoden 2011 jätelaki (646/2011) tuli voimaan 1. toukokuuta 2012. Samalla kumottiin vuoden 1993 jätelaki sekä vuonna 1993 annettu jäteasetus (1390/1993) kuitenkin niin, että vanhan lain 35 § ja vanhan jäteasetuksen jätehuoltotöitä koskeva 4 luku jäivät edelleen voimaan.


title: Suomen jätelaki

text: Vuoden 1993 jätelaki (1072/1993) tuli voimaan 1. tammikuuta 1994, ja se korvasi aiemman jätehuoltolain vuodelta 1978. Suomen jätelainsäädäntö yhdenmukaistettiin Euroopan unionin lainsäädännön kanssa, ja lain tavoitteena on tukea kestävää kehitystä edistämällä luonnonvarojen järkevää käyttöä sekä ehkäisemällä ja torjumalla jätteistä aiheutuvaa vaaraa ja haittaa terveydelle. Jätelaki koskee tuotannossa ja kulutuksessa syntyviä jätteitä sisältäen ongelmajätteet mutta pois lukien räjähtävät tai radioaktiiviset jätteet.


title: Suomen jätelaki

text: Jätealan lainsäädännön kokonaisuudistuksessa jätelakityöryhmän esitykseen jätettiin 7 eriävää mielipidettä vuonna 2010.


title: Suomen jätelaki

text: Vuoden 1978 jätehuoltolaki (673/1978) säädettiin 31. elokuuta 1978. Tämän lain nojalla annettiin jätehuoltoasetus (307/1979) vuonna 1979.


title: Lyridit

text: Lyridit on meteoriparvi, jonka radiantti sijaitsee nimestään huolimatta Herkuleksen tähdistön suunnalla.


title: Lyridit

text: Lyridien maksimi on 22. huhtikuuta. Parven meteoreja voi nähdä 3–4 päivää maksimia ennen ja sen jälkeen. Yleensä tunnin aikana voi havaita 5–10 meteoria, mutta joskus enemmänkin.


title: Juho Heimonen

text: Juho Johaninpoika Heimonen () oli suomalainen kivityöurakoitsija ja valtiopäivämies vuoden 1908 valtiopäivillä.


title: Juho Heimonen

text: Heimosen vanhemmat olivat Johan Henrikinpoika Heimonen ja Anna Korhonen. Hänen puolisonsa oli Etla-Sofia Adamintytär Jääskeläinen.


title: Juho Heimonen

text: Heimonen valittiin valtiopäiville Maalaisliitosta (1908–1909), Kuopion läänin läntisestä vaalipiiristä.


title: Juho Heimonen

text: Heimonen työskenteli kauppapalvelijana, vaivaistalon johtajana Nurmeksessa ja kivimiehenä Impilahdella sekä torpparina ja maanviljelijänä Karttulassa vuosina 1905–1926 ja Tervossa vuosina 1926–1930.


title: Horst Assmy

text: Horst Hadscha Assmy ( 29. marraskuuta 1933 – 14. tammikuuta 1972 ) oli saksalainen jalkapalloilija.


title: Horst Assmy

text: Assmy aloitti seurajalkapallon VfB Einheit zu Pankowin juniorijoukkueissa vuonna 1947. Hän nousi lopulta DDR-Ligassa pelanneeseen edustusjoukkueeseen. Vuonna 1953 Assmy siirtyi Motor Oberschöneweideen ja vaihtoi elokuussa 1954 seuraansa SC DHfK Leipzigiin. Hän ei pelannut seurassa otteluja, vaan siirtyi vielä saman kuun lopulla takaisin Oberschöneweideen. Seuraa Assmy edusti joulukuuhun 1954 saakka. Seuraavana vuonna Assmy siirtyi Oberliga-seura ASK Vorwärts Berliniin, jonka paidassa hän pelasi 102 pääsarjaottelua ja voitti DDR:n mestaruuden. Assmy edusti seuraa syyskuuhun 1959 saakka, jonka jälkeen hänellä oli neljäntoista kuukauden pelikielto. Hän jatkoi uraansa vuonna 1960 Tennis Borussia Berlinissä edustaen seuraa kauden ajan. Vuonna 1961 Assmy liittyi FC Schalken joukkueeseen ja kaudet 1962–1965 hän edusti KSV Hessen Kasselia.


title: Horst Assmy

text: Assmy edusti maansa alle 23-vuotiaiden maajoukkuetta. Saksan demokraattisen tasavallan jalkapallomaajoukkueessa hän pelasi kaksitoista kertaa tehden neljä maalia.


title: Hannele Laaksonen

text: Irma Hannele Laaksonen (s. 23. joulukuuta 1950 Loimaa) on suomalainen näyttelijä. Hän on näytellyt useissa elokuvissa. Lisäksi hän tuli tutuksi Kotikatsomon "Seitsemän"-sarjasta, sekä elokuvasta "Vares – Sheriffi". Laaksonen kuuluu myös Kouvolan Teatterin vakionäyttelijöihin. Laaksosen tytär Karoliina Vanne on myös näyttelijä.


title: Nevasirppisammal

text: Nevasirppisammal ("Warnstorfia fluitans") on hetesirppisammalten sukuun kuuluva sammal. Se muistuttaa ulkonäöltään kalkkisirppisammalta ja pohjanjalosammalta, mutta ne kasvavat ravinteisemmilla kasvupaikoilla.


title: Nevasirppisammal

text: Nevasirppisammal kasvaa yleisenä koko Suomessa vähäravinteisilla soilla.


title: Michael Moore (poliitikko)

text: Michael Kevin Moore (s. 3. kesäkuuta 1965 Dundonald, Pohjois-Irlanti) on brittiläinen poliitikko. Hän on Yhdistyneen kuningaskunnan parlamentin alahuoneen jäsen vuodesta 1997 ja Skotlanti-ministerinä David Cameronin hallituksessa 29. toukokuuta 2010 lähtien. Moore korvasi Danny Alexanderin, joka siirtyi toiseksi valtiovarainministeriksi eronneen David Lawsin tilalle. Moore on yksi viidestä liberaalidemokraattisesta ministeristä Cameronin koalitiohallituksessa.


title: Argentiinannapakoira

text: Argentiinannapakoira on argentiinalainen koirarotu, joka on kuollut sukupuuttoon. Sitä kasvatettiin Argentiinan armeijan tukikohdissa Antarktiksella, jossa armeija käytti sitä tavaroiden kuljetukseen varustaakseen Antarktiksen argentiinalaiset alueet. Rotu kuoli sukupuuttoon vuonna 1994, kun se palautettiin Manner-Argentiinaan Antarktiksen ympäristönsuojelusopimuksen sääntöjen vuoksi.


title: Argentiinannapakoira

text: Argentiinannapakoira oli vankkarakenteinen ja kookas koira. Kahden senttimetrin paksuisen, kolminkertaisen karvapeitteensä vuoksi se kesti hyvin alhaisia lämpötiloja.


title: Argentiinannapakoira

text: Argentiinannapakoira kykeni vetämään rekeä kaksinkertaisella tehokkuudella kantarotuihinsa verrattuna. 11 koiran valjakko saattoi vetää 1,1 tonnin kuormaa 35 kilometriä tunnissa tasaisessa maastossa ja 50 kilometriä tunnissa 45 asteen kulman rinteissä, molemmissa tapauksissa lepäämättä kuuteen tuntiin. Tavallinen työskentelylämpötila oli −70 °C ja sen on nähty odottavan rauhallisesti päivän Neuvostoliiton ulkotukikohdassa Vostokissa, jossa on rekisteröity kylmyyden maailmanennätys −89,3 °C.


title: Argentiinannapakoira

text: Rotu auttoi sotilaita välttämään vaaralliset railot. Sen kyky havaita ne johtui selittämättömistä syistä, mutta mahdollisesti hajuaistilla oli tärkeä rooli siinä. Se kykeni myös havaitsemaan myrskyt auttaen välttämään vääriä uloskäyntejä. Sen suuntavaisto oli erinomainen myös myrskyssä. Se oli erittäin luotettava pelastusoperaatioissa ja kykeni kulkemaan heikkoja teitä ja ohuita jääkerroksia pitkin, joiden yli ei voinut matkata reellä. Argentiinannapakoiria käytettiin myös sotilaiden ja viimeisimpinä selviytyneiden lajitovereidensa ruokana.


title: Argentiinannapakoira

text: Koira söi kerran päivässä (kaksinkertaisesti siperianhuskyyn verrattuna), mutta oli myös hyvin arvostettu halvan ylläpitonsa vuoksi yhtä suuria kuormia kuljettaneisiin traktoreihin käytetyn dieselöljyn hintaan verrattuna. Niitä ei tarvinnut juottaa, sillä ne saivat nesteen nielemästään lumesta.


title: Argentiinannapakoira

text: Argentiinannapakoira kehitettiin kuljettamaan suuria rahteja pitkien välimatkojen halki. Tavoitteena oli nopea koira, jota olisi helppo käsitellä ja halpaa ylläpitää. Jalostuksessä käytettiin siperianhuskya, alaskanmalamuuttia, grönlanninkoiraa ja mantsurianpystykorvaa eli tärkeimpiä arktisia työkoirarotuja. Geneettisen perustan ja rotumääritelmän luominen vei sotilailta 31 vuotta. 43 vuoden jälkeen rodun syntymästä se eli yhä Antarktiksella ja koska siellä ei ollut muita koiria, siltä katosi immuniteetti muiden koirille tyypillisiä sairauksia vastaan.


title: Argentiinannapakoira

text: Antarktiksen ympäristönsuojelusopimus määräsi kaikki argentiinannapakoirat vietäviksi pois Antarktikselta 1. huhtikuuta 1994 mennessä, koska koira luokiteltiin ulkoperäiseksi eläimeksi. Antarktikselta tuodut 58 koiraa jaettiin kahteen ryhmään vietäviksi Tulimaahan kahdessa eri erässä. 30 ensimmäisestä Ushuaiaan ja Mendozan provinssiin tuodusta koirasta eloon jäi ensimmäisen vuoden aikana vain kaksi urosta. Suuri osa seuraavista mantereelle tuoduista yksilöistä kuoli samoin. Viimeiset argentiinannapakoirat jaettiin perhekoiriksi vaihteleviin paikkoihin ja ne risteytyivät Tulimaan koirien kanssa. Nykyisin se luokitellaan sukupuuttoon kuolleeksi, vaikka huhutaan yksilöstä, joka olisi elänyt vielä vuonna 2008 ja ollut esimerkki puhtaasta rodun edustajasta.


title: Argentiinannapakoira

text: Tunnetuin argentiinannapakoira oli "Poncho", joka muistetaan kyvystään varoittaa ihmisiä piilorailoista. Se myös opasti kerran pelastusryhmän lento-onnettomuudesta henkiin jääneiden ihmisten luo. Pappi Juan Ticó balsamoi Ponchon ja sen ruumista säilytetään Ushuaian kaupungissa.


title: Argentiinannapakoira

text: Argentiinannapakoiria kasvatettiin Antarktiksella San Martin- ja Hope-tukikohdissa. Tukikohdissa säilytettiin koirien rokotustietoja, joiden mukaan kaikki yksilöt rokotettiin lain mukaisesti kaksi kertaa pentuiässä ja vuosittain aikuisiässä. Myös koirat ilman pysyvää tukikohtaa rokotettiin saman käytännön mukaan. Yhtään sairastumista rokotusten estämiin tauteihin ei tapahtunut Antarktiksella koko sinä aikana, jona koiria pidettiin eli vuosina 1951–1994. Ainoat vaivat olivat loiset, joita siirtyi koiriin pingviinien ja hylkeiden kautta.